text:
BONISWA MOHALE
BANGASE bathwale kanzima abantu abashonelwe ngabantu ezingozini njengoba besabisa ngokhukhulelangoqo wesiteleka abasebenzi abahlinza izidumbu emakhazeni amakhulu kahulumeni kuGale Street, eThekwini abakhala ngomphathi wabo abathi ubaphoqa ukuthi bahlinze izidumbu ezonakele ezinye zazo eseziduve kulama khaza kusukela ngo-2010.
Bathi baphoqwa ukuthi izidumbu bazigeze baphinde bazihlinze ukuze odokotela bezothola imbangela yokufa komuntu ngamunye.
Bathe akusikhona ukuthi bayanqaba ukusebenza kodwa inkinga yabo wukuhlinza izidumbu ezonakele okungaziwa ukuthi zizongcwatshwa nini. Bathe ukuhlinza lezi zidumbu kubeka impilo yabo engcupheni yokuthola isifo sofuba nezinye izinkinga kwezempilo.
Abasebenzi bathe ngokujwayelekile izidumbu zihlala izinyanga eziyizithupha bese kuthi uma zingalandwa zingcwatshwe wuhulumeni kodwa bayaxakeka yilezi esezihlale iminyaka emithathu.
Izolo ithimba leSolezwe lihambele amakhaza lizenza abantu abafuna isidumbu esaduka ngo-2010. Lifike kuphuma izimoto zabangcwabi abehlukene abanye benezimoto ezibhalwe ukuthi basebenzela ePinetown naseSiphingo.
Unogada obesesangweni uthe izimoto bezigcwele amabhokisi anezidumbu zango-2010 ebeseziyongcwatshwa wuhulumeni.
Ngesikhathi lifika ngaphakathi indoda, esiligodlile igama layo, iqale yavuma ukuthi kukhona izidumbu ezikhona kodwa washeshe waziphikisa ngemuva kokungenelela kozakwabo abathe izidumbu ebezihanjiswa ngezangoNovemba noDisemba nyakenye.
Bakhwele badilika kunogada bathi ukhuluma into angayazi ngoba yibo omabhalane.
“Uma ningafika nemininingwane ephelele yalo muntu enimfunayo, singanibhekela uma afika la emakhazeni,” kusho le ndoda.
Ngaphakathi imindeni ebizobheka izidumbu zezihlobo ibilinda isikhathi eside ngenxa yokuthi bekungaqondakali ukuthi kwenzekani, abasebenzi bebeshayana ngamakhanda bengazi ukuthi bayingenise yini emafrijini lapho kugcinwe khona izidumbu.
UMnuz Zola Saphetha, uNobhala weNational Education, Health and Allied Workers’ Union (Nehawu), inyunyana yabasebenzi basemakhazeni uthe uthumele ithimba eliyophenya ngesimo esishiwo ngabasebenzi.
“Okusiphatha kabi wukuthi lolu daba seluke lwabikwa ngaphambilini kodwa kwangenzeka lutho. Sizwe kuthiwa namhlanje uNgqongqoshe ubehambele khona emakhazeni. sinethemba lokuthi uzolungisa. Uma kungalungi lutho amalungu ethu azogodla amandla awo,” kusho uSaphetha.
Ngonyaka odlule abasebenzi baku-Gale Street bateleka bekhala ngomphathi obaphethe ngesandla sensimbi namaholo angagculisi. lokhu kwadala ukuthi abantu bahlehlise imingcwabo. UMnuz Sam Mkhwanazi wezokuxhumana eMnyangweni wezeMpilo KwaZulu-Natal uthe bazokhipha isitatimende namhlanje.
Services


c: text/html

text:
Usakhungathekile umndeni uthola isidumbu
2012-11-13 10:01
Johannesburg - Umndeni womfana owalahleka uthole isidumbu sakhe emakhazeni kahulumeni eTshwane, kubike iBeeld ngoLwesibili.
Ubenqunywe uqhoqhoqho.
URiaan Lebembe, obefunda eMasakhane Primary School eHammanskraal, wanyamalala ngoLwesibili olwedlule elibhekise esikoleni.
Amaphoyisa athole isidumbu ehlathini eSilvertondale ngoLwesihlanu.
"Umama womfana wabikela umqashi wakhe ngeledlule ukuthi udukelwe yingane yakhe," kusho okhulumela amaphoyisa uSergeant Portia Maleka.
"Umqashi ufunde ephephandabeni iBeeld ngengane etholakele, kwathi ngoMsombuluko wabuza umama womfana ukuba useyitholile yini indodana yakhe. Kuthe lapho ethi cha, wabe esethi akaphuthume emaphoyiseni."
Umama, elingadalulwanga igama lakbe, uthumele indodakazi yakhe esiteshini samaphoyisa eSilverton ngoMsombuluko.
Amaphoyisa ahambe nayo aya emakhazeni okuyilapho indodakazi efike yabona khona ukuthi lona umfowabo.
- Landela
IzindabaNews24 kuTwitter
- SAPA

robotstxt: allowed

filter: keep


text:
U-Eskom unxusa ukuthi kongiwe ugesi
2012-11-02 07:50
Johannesburg - Inkampani ephehla ugesi kuleli u-Eskom isicele abantu baseNingizimu Afrika ukuba bonge ugesi ukuze kuzoncipha inani abalikhiphayo njengoba liphezulu kakhulu.
“Sicela abantu bakuleli basebenzisane nathi behlise ngo-10% izinga lokusebenzisa ugesi phakathi kuka-17:00 no-21:00,” kusho u-Eskom.
“Lokho kuzokwenza ukuthi kube lula kithina ukulawula ukusetshenziswa kukagesi kulesi sikhathi esinzima."
Njengoba kuqale uNovemba, inani elikhona ukuhlangabezana nesikhathi sasebusuku lingu-33 088 MW kanti elidingekayo limi ku-31 648 MW.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
CELANI SIKHAKHANE
UMENGAMELI we-ANC uMnuz Jacob Zuma uthi bekunzima ukuzihlanganisa neSilo ngenxa yokuthi bebengavunyelwa ukusondela kuso ekubeni siyiNkosi yabo bonke abantu.
UZuma ukusho lokhu encoma uMnuz Mahawukela “TJ” Mthethwa ongusomabhizinisi oqavile KwaZulu-Natal ngeqhaza abanalo ngesikhathi esasebenza njengohlaka lweSilo samabandla nalapho azikhandla khona ekhankasela i-ANC eNdlunkulu kaZulu.
UZuma ukusho lokhu ekhuluma enkonzweni yomngcwabo wesishoshovu se-ANC kwaMaphumulo iNkosi Ndabakayipheli Khuzwayo.
“Phambilini sasithwele kanzima singavunyelwa ukusondela eduze kweNkosi yethu. Kuthe ngokuhamba kwesikhathi sayibona lento ukuthi ayihambi kahle ngoba iNkosi yethu yayithi uma iyokhuluma nabantu singavunyelwa ukusondela kuleyo ndawo. Lokhu kwakwenza sizibuze ukuthi kungathi iSilo kungesethu sonke kodwa sivinjwa naseNdlunkulu singangeni sima esangweni neSilo sigqokiswa izinto ongazazi senziwa iqembu elithile. Ngakho kwaze kwasiza ukuba singenise ngomunye wezethenjwa zaso owayesisebenzela, uMthethwa siba nemihlangano ebusuku kwagcina kuphumelela, sawufaka kanjalo u-ANC eNdlunkulu,” kusho uZuma.
Uthe yayibuhlungu into eyayenzeka ngoba iSilo sasenziwa umuntu weqembu elithile lezombusazwe bona bengavunyelwa nanokuthi basondele lapho esisuke sikhuluma khona nabantu baso.
Uthe ngisho eNdlunkulu babegcina ngokumela kude bengasondeli ngoba kwakungavumelekile kodwa kwasebenza amaqhinga bangenisa ngezisebenzi zaso ezazibahlelela imihlangano engumshoshaphansi yasebusuku.
“Kunezikhathi lapho okwakuthi uma ngiseThekwini nginyenye ngiye kwaNongoma kodwa abantu bangibone sengathi ngivuka eThekwini ekubeni kade ngihlangene noMthethwa kwaNongoma,” kusho uZuma.
UZuma uthe ngezinye zezinto abayozibhala uma sebeshicilela izincwadi ngesikhathi esizayo kodwa okwamanje basematasa nomsebenzi isikhathi sokubhala asikabibikho.
UMthethwa uke waba uSihlalo wosomabhizinisi esifundazweni ngaphambi kokuthi aqashelwe ukuyoba uhlaka lweSilo samabandla .
Okhulumela iNdlunkulu uMntwana uMbonisi, uthe iSilo kuyaziwa ukuthi singaphezu kwepolitiki kodwa abaNtwana banelungelo lokuzihlanganisa nanoma iyiphi inhlangano.
Ubesho nokuthi sisebenzisana nanoma imuphi uhulumeni.
Uthe kunoMntwana uMcwayizeni obeyilungu le-ANC futhi wangcwatshwa eyiyona.
Services


text:
NONHLANHLA MKHABELA
UMPHATHI wehhovisi labathandana bengobobulili obubodwa iDurban & Gay Community & Health Center uNkk Nonhlanhla Mkhize uthe asikho isidingo sokubhodla umlilo ngokwenzeka phakathi kukaSenzo noNoluntu kwintandokazi yomdlalo owuchungechunge kuthelevishini iGenerations ngoba kuyafundisa.
Ngesikhathi kuvela ukuthi uNoluntu (Zenande Mfenyana) ukhulelwe ingane kaSenzo (Thami Mngqolo), kwasuka ukukhuluma emphakathini ogqugquzela amalungelo abathandana bengobobulili obufanayo ngoba kuthiwa bavezwa ngendlela engelona iqiniso.
Kwaba nokuphawula okuhlukene kwiFacebook abanye begxeka lo mdlalo abanye bethi bazoke bezwe “sekushintsha izitabane.”
UNonhlanhla uthe abanye baze bazama ukucela inhlangano yabo nezinye ukuthi azingabe zisayibuka iGenerations.
“Baningi ozakwethu abebethi asiyeke ukubuka lo mdlalo ngenxa yale ndaba kaSenzo noNoluntu kodwa sababonisa ukuthi lokhu abakuvezile kuyo yinto eyenzekayo emphakathini okumele abantu bafundiswe ngayo,” kuchaza uNonhlanhla.
Uthe kumele emdlalweni ofana nalona kungabhekwa nje umuntu oyedwa ukuthi wenzani kodwa nabo bonke asondelene nabo ngoba banomthelela ezintweni azenzayo. Ugcizelele ukuthi umuntu uma ethanda abantu bobulili obubodwa akusho ukuthi ngeke akhulelwe noma akhulelise.
“Kunabantu abashadile abafika kithina bazisho ukuthi bayizitabane kodwa uma sebefika ngaphandle baphile enye impilo. Abanye, njengoSenzo nje, basuke benza okuzojabulisa futhi kwamukelwe yimindeni yabo,” kusho uNonhlanhla.
Okhulumela iGenerations uNyagunda Ngwenya uthe umsebenzi we-soapie wukuchaza abantu ibagcine benento abakhuluma ngayo nabalangazelela ukuyibona futhi yingakho beyenza ngale ndlela.
“Abantu kumele baqonde ukuthi lena akusiyona iDocumentary kodwa wumdlalo wokuchaza abantu, akumele bathathe sengathi yonke into iqondiswe kwabathile ngoba akunjalo,” kubeka uNyagunda.
Uthe isimo uSenzo azithole ekusona siyabavelela nabanye ngakho akaboni ukuthi kukhalwa ngani.
Services


text:
UBan uthi akungenelelwe kolwaseMali
2012-11-29 14:04
New York - uNobhala Jikelele weNhlangano yeZizwe uBan Ki-Moon usenxuse ukuba kwenziwe okuthile ngokushesha ukusiza uhulumeni waseMali kanye nabantu ekubumbeni izwe, usho kanye embikweni awudlulisele ku-UN Security Council.
Uthe indlela yokuqala okungenziwa ngayo ukugqugquzela ukubuyisana kwezombusazwe, kugcinwe ngokukhipha amasosha e-al-Qaeda azinze enyakatho.
Kwaba nodlame eMali ngoMashi kulandela ukuvukelwa koMbuso enhlokodolobha iBamako nokwadala uqhekeko kwezokuphepha. Lokho kwaholela ekubeni abauntu bamaTuareg, ababebona becindezelwe uhulumeni waseMali, bathathe ingxenye yendawo esenyakatho.
Kodwa kwathi ngemuva kwezinyanga, amavukelambuso nawo akhishwa kule ndawo ekhishwa yiqembu lama-Islam elidlelana ne-al-Qaeda, okumanje selifake imithetho eqinile yeShariah kule ndawo.
"Indawo esenyakatho neMali isengcupheni yokuba ibe yisidleke sabashokobezi," kusho uBan embikweni wakhe odluliselwe ku-UN Security Council ntambama ngoLwesithathu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AP


text:
MHLENGI SHANGASE
UZOTHATHELWA izinyathelo yisikole afunda kusona umfundi wase-Usizo High eMsinga ogingqe ngequpha uthisha wakhe ngoba bengazwananga.
Lo mfundi kuthiwa ushaye lo thisha wangeniswa esibhedlela ngemuva kokungaboni ngaso linye ngeledlule.
Okhulumela uMnyango wezeMfundo, uMnuz Sihle Mlotshwa, uthe lesi sehlakalo esibashaqisile senzeke ngoLwesibili olwedlule lapho umfundi emane wavulela ngenduku kulo thisha wesilisa.
Uthe bayaluphenya lolu daba kanti abazali nothishanhloko bamvakashele lo thisha esibhedlela, wathi isikole sizomthathela izinyathelo lo mfundi.
“Asikwazi ukuthi singaba nezimo ezinje ezikoleni. Isikole sizomthathela izinyathelo silandela imithetho nemigomo ebekiwe. Izikole yindawo yokufunda nokufundisa abafuna ukugcwaneka abahambe bayokwenza kwenye indawo,” kusho uMlotshwa.
Yize induku seyavalwa ezikoleni zakuleli kodwa othisha nothishanhloko basaqhubeka nokushaya abafundi, abanye sebakhonjwa nendlela, abanye bazobhekana nokuqondiswa kwezigwegwe ngoba akuvumelekile ukushaywa kwabafundi.
Kothisha abangu-70 abaphenywa wuMnyango ngokungaziphathi kahle, abahlanu baphenywa ngamacala okushaya abafundi, abathathu abasebenzisa induku, abayisithupha okulala nabafundi, abayisishiyagalolunye abaneziqu ezingombombayi, abane ngokulwa esikoleni.
Kwelokushaywa kwabafundi uMlotshwa uthe, kusuka nyakenye kuze kube yimanje sebephenye amacala ayisishiyagalombili othisha abashaya abafundi.
“Abahlanu sabakhomba indlela, oyedwa wanikwa isexwayiso sokugcina, ababili bazobhekana nokuqondiswa izigwegwe. Amacala okushaywa kwabafundi awabikwa kakhulu eMnyangweni ngaphandle uma umfundi elimale kakhulu,” usho kanje.
Uthe lezi zibalo kungenzeka ukuthi azisho into okuyiyona eyenzekayo ezikoleni zesifundazwe ngoba azibikwa lezi zehlakalo.
Uthe: “Sithanda ukuxwayisa othisha nothishanhloko abasaqhubeka nokushaya abafundi ukuthi abakuyeke lokhu ngoba uyaxoshwa ngisho ukuxoshwa emsebenzini.”
Phambilini uMnyango wachithwa yinkantolo waphoqwa ukuba ukhokhe izindleko zecala lomfundi owalimala ehlweni ngesikhathi eshaywa nguthisha. UMlotshwa uthe bayasihlonipha isinqumo senkantolo futhi abazimisele ukusiphikisa, wathi uma kuwukuthi uMnyango uyiswa enkantolo ngenxa yokushaywa kwabafundi, lowo thisha kumele azi ukuthi uzoyikhokha imali yoMnyango yasezinkantolo.
Services


text:
UMthethwa usacubungula isinqumo senkantolo
2013-01-14 14:26
Cape Town - UNgqongqoshe wamaPhoyisa uNathi Mthethwa usazosicubungula isinqumo senkantolo sokuba kuphenywe ngokusebenza kwamaphoyisa eKhayelitsha, kusho ihhovisi lakhe.
"Sisizwile isinqumo seNkantolo eNkulu yaseWestern Cape … okwamanje sisasicubungula ukuze sithole umhlahlandlela mayelana nokuthi siyeke kanje noma sisidlulise,” kusho isikhulumi sakhe uZweli Mnisi.
Ihlulekile imizamo kaMthethwa eNkantolo eNkulu eWestern Cape yokuba kumiswe ukusebenza kwekhomishana eyabekwa uNdunankulu wesifundazwe uHelen Zille ngemuva kwezikhalazo zezinhlangano zomphakathi ngonyaka odlule.
Izikhalazo zeza ngemuva kwezakhamuzi abezizithathela umthetho ngezandla, zazibethi ukungasebenzi kahle kwamaphoyisa yikho okuholela ekutheni zizibambele umthetho ngezandla.
Izakhamuzi zaseKhayelitsha, ziholwa yinhlangano ezimele iSocial Justice Coalition, zisamukele isinqumo.
"Lokhu kusho ukuthi kukhona okuzokwenziwa ngezinga lobugebengu eKhayelitsha, ngakho sijabule kakhulu,” kusho isikhulumi u-Axolile Notywala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
SIMPHIWE NDWANDWE
noCELANI SIKHAKHANE
ICOSATU izwakalise ukukhathazeka ngokusetshenziswa kwemali efinyelela ku-R206 million ukuze kuqiniswe ezokuphepha emzini kaMengameli Jacob Zuma oseNkandla.
Lokhu iCosatu ithe kufana nokukhombisa ukungabi nazwelo enhluphekweni yabasebenzi, abanhlwempu nabangenamakhaya. UNgqongqoshe wezemiSebenzi yoMphakathi, uMnuz Thulas Nxesi, wethule umbiko wophenyo ngempelasonto lapho ebechaza ngalokho okutholwe uphenyo obelenziwa nguMnyango wakhe mayelana nodaba lwaseNkandla.
UNxesi uthe uMbuso ukhiphe imali elinganiselwa ku-R70 million ukuze kuqiniswe ezokuphepha kwaZuma njengoba kwenzeka komengameli bamazwe omhlaba.
ICosatu ithe iyakuzwa ukuthi akukho okutholakele okukhombisa ukuthi umuzi kaZuma wakhiwa ngemali yabakhokhi bentela.
Esitatimendeni esikhishwe ngoyikhulumelayo, uMnuz Patrick Craven, kuthiwe yize kwesekwa ukuqiniswa kwezokuphepha emzini kamengameli kodwa imali esetshenzisiwe iqeda amandla.
ICosatu ithe ngeke nanini yeseke ukuthi kusetshenziswe imali engaka kumuntu oyedwa ekubeni elakuleli lisagubuzelwe yizinkinga eziningi kangaka zenhlupheko namaholo aphansi abasebenzi nokungabi bikho kwezindlu ezaneleyo zabantu abangondingasithebeni.
“Labo abathintekayo ekutheni kusetshenziswe imali engaka kumele bathathelwe izinyathelo kungakhathaleki ukuthi ngabaholi bezombusazwe abanegama. Inkulu kakhulu imali esetshenzisiwe, kumele kube khona ababoshwayo,” kusho uCraven esitatimendeni.
Ekhuluma nesiteshi somsakazo iSA FM ngoMsombuluko uNxesi uthe nakuba zingekho izinkomba zokuthi kukhona okungahambanga kahle ngemali esetshenzisiwe kodwa kukhona okusazophenywa ukuthi bayithola kanjani imisebenzi yokuthuthukisa umuzi kaZuma.
Ugcizelele ukuthi elakuleli ngeke lizibeke phansi uma kumele liqinise ukuphepha kukaMengameli.
Umbiko mayelana nalolu phenyo awukhishwanga emphakathini kanti uNxesi uthe ngeke uze ukhishwe ngoba konke okuthinta ezokuphepha kukaMengameli kumele kube yimfihlo. Lokhu kugunyazwa ngumthetho obhekele ukuphepha komengameli kuleli.
Esikhalweni esiqubuke emaqenjini aphikasayo sokuthi uhulumeni ubhace ngomthetho wobandlululo ukuze ugubuzele okungahambanga kahle ngokulungiswa komuzi kaZuma, uNxesi uthe uma kusekhona lo mthetho akukho abangakwenza kodwa kumele kulandelwe wona.
n Khonamanjalo, iCosatu KwaZulu-Natal, ikhwele yadilika kwi-NFP iyisola ngokudala uthuthuva noqhekeko esivumelwaneni somfelandawonye ne-ANC kulesi sifundazwe.
ICosatu ikusho lokhu esitatimendeni ebesichaza ngezinye zezinto ebezidingidwa emhlanganweni wayo wesigungu esiphezulu sesifundazwe.
UMnuz Zet Luzipo, onguNobhala weCosatu eKZN, uthe abeneme neze ngokuziphatha kwe-NFP kulobu budlelwano enabo noKhongolose.
“Lokhu okwenziwa i-NFP kokubukela phansi isivumelwano enaso ne-ANC kukhomba ukuthi i-NFP ingumdayisi futhi kuningi okudingeka kwenziwe,” kusho uLuzipo.
Ukusho lokhu ngemuva kokuthi uNgqongqoshe wezokuBusa nokuBambisana esifundazweni uNksz Nomusa Dube ethathe isinqumo sokuwuhlakaza umasipala waseMbabazane wawuphuca amandla .
Lokhu ukwenze ngemuva kokukhala kwe-ANC ngokuthi ifuna angenelele awuthathe lo masipala ubengaphansi kukahulumeni wesifundazwe ngoba kuningi okungahambi kahle kuwo.
Lo masipala ubusuphethwe i-NFP ngemuva kokuthi yakhipha iMeya ye-ANC noSomlomo ngevoti lokungabethembi ilekelelwa yi-IFP ne-DA.
Services


text:
Iphoyisa lidubule intombi yalo, lazibulala
2011-06-13 12:43
Bongani Hans, The Witness
Pietermaritzburg - Iphoyisa lidubule lalimaza intombi yalo ngaphambi kokuthi lizidubule nalo ngoMgqibelo, lokhu kwenzeka nje akukapheli nesonto kwenzeke isigameko esifuze lesi eMgungundlovu.
Leli phoyisa, 31, ebelisebenza ophikweni lezobunhloli lidubule lalimaza owesifazane, 30, oLundi ngoMgqibelo emuva kokuthi bebe nengxabano.
Libe selishonela esibhedlela.
Owesifazane kubikwa ukuthi usesimweni esibucayi.
Isigameko esifuze lesi senzeke ngoJuni 8, ngesikhathi uConstable Sihle Ntshalitshali, 27, edubula uMapule Mohale ngaphambi kokuthi azidubule yena.
- The Witness


text:
Kwethulwe iqembu elisha lezombusazwe
2012-11-06 12:02
Johannesburg - Imibiko yangoLwesibili ithi kwethulwe ngokusemthethweni iqembu elisha lezombusazwe iSA National Congress.
Umbiki okhishwe yiGovernment Gazette ngenyanga eyedlule, wazise ngeqembu elisha i-SANC, kusho abezindaba zeBusiness Day.
Umkhulumeli we-African National Congress uKeith Khoza, utshele iphephandaba wathi bayazi ngaleli qembu, nokho uthe abazi ukuthi ngobani abasunguli balo.
I-ANC kulindeleke ukuthi ifake isicelo sokuvimba ukusetshenziswa kwaleli gama, ngaphansi kwabe-Independent Electoral Commission.
Iphephandaba licaphune isikhulu esithize sikahulumeni, esikhulume sathi iqembu lisungulwe ngabathize abafuna uguquko futhi abangahambisani nokuthi umengameli uJacob Zuma, abuyiselwe esikhundleni sakhe.
Laba kuthiwa bafuna uSekela Mengameli uKgalema Motlanthe, abe ngumengameli olandelayo we-ANC, kuze ezophatha izintambo ngemuva kokhetho lwango-2014.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
I-Cosatu isamukele isinqumo se-NPA
2012-09-03 14:04
Johsnnesburg - Umfelandawonye wezinyunyana iCosatu isisamukele isinqumo seNational Prosecuting Authority sokudedela nokuhoxisa amacala okubulala abebekwe abavukuzi baseMarikana abangu-270.
"I-Congress of SA Trade Unions iyasamukela lesi sinqumo sokudedelwa kwabavukuzi nokuhoxiswa kwamacala abebethweswe wona," kusho okhulumela lo mfelandawonye uPatrick Craven.
I-Cosatu inxenxe ukuthi laba bavukuzi badedelwe ngokushesha, njengokwesithembiso se-NPA.
La bavukuzi baboshelwa ukudala uthuthuva emphakathini ngemuva kokuthi amaphoyisa avulela ngenhlamvu athela othulini abavukuzi ababesesitelekeni, kwashona abangu-34 kwathi abangu-78 balimala ngo-Agasti 16 kule mayini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
INiger izibophezele ekusizeni iMali
2012-12-03 12:02
Niamey - Umengameli waseNiger uthi izwe lakhe limi ngomumo ukwelekelela iMali, emizamweni yokubuyisa umhlaba osenhla nezwe, odliwe ngabangamaSulumane.
UMengameli uMahamadou Issoufou ukhulume emhlanganweni ngeSonto, ekanye noMengameli waseMali uDioncounda Traore.
Abaholi bacele izihonga ukuthi ziyeke impi eziyiqhuba eMali, zilekelelana neqembu elesatshwayo i-al-Qaeda.
Kuphinde kwacelwa i-UN Security Council ukuthi ihoxise ukuhambisa amasosha kule ndawo, umbhidlango owaqubuka ngenyanga kaMashi washiya le ndawo ibuswa yiembu elidlelana ne-al-Qaeda.
Indawo edliwe ngamaphekula ihlanganisa imingcele engenela eMauritania, Algeria naseNiger.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AP


text:
SIZWE BLOSE
INTSHA eningi ichazelwe ngokusebenza kwendima yomculo eThekwini ePlayhouse, ngoMgqibelo kaJuni 16. Abantu abasha bebephume ngobuningi babo bezozizwela ngokwenzeka emculweni. Okufike kwahlaluka ukuthi umculo awugcini nje ngokuba sestudiyo kumbe ngokuthi umculi ajabulise abantu esiteji.
Kulo mcimbi bekukhona abantu abebephuma ka-Samro abebekhuluma ngokubhaliswa komculo ukuze waziwe futhi ukhokhelwe ngokudlala kwawo emsakazweni, bebekhona futhi abebemele izinkampani zomculo abafana noNative Rhythms.
Kulo mcimbi ohambe kahle kakhulu, uNtsika Seoka we-hip-hop Sosha, uthe bafisa sengathi izithangami zomculo zalolu hlobo zingahlezi zikhona ngoba bona ziyabakha. “Abantu abaningi abazi ngomculo, lapha sifundiswe konke ngawo, akumele kugcinwe ngeSouth African Music Conference kwazise yona igxila koDJ, lo mcimbi bewamukela wonke umuntu osendimeni yomculo,” kuchaza uNtsika. Kulo mcimbi bekumele kunandise uZakwe kodwa ofike umcimbi sewuphelile kwagcina sekunandisa uDJ Happy Gal.
Services


text:
Ezinye izindaba...
Ningizimu Afrika...
Icala lokucwasa ngokwebala elibandakanya owesilisa ongumlungu owabiza isisebenzi sasekhishini ngekhafula, seligqugquzele ukuvela kwabanye abathi bayacwaswa.
Kutholakale isidumbu sowesifazane oneminyaka engu-20 ubudala, sitholwa obedlula ngendlela esikhotheni endaweni yaseLenasia South, eGoli, kusho amaphoyisa aseGauteng.
Ongqongqoshe kuhulumeni ababukele kuNgqongqoshe woMnyango wezokuThuthukiswa koMphakathi e-Eastern Cape, uNancy Sihlwayi, osekhombise ukweseka abathengisa ngomzimba.


text:
LUNGI LANGA
ABELAPHI bendabuko bathi ziyabakhathaza izigameko zokwanda kwabantu abayizinyanga mbumbulu abatholakala nezicubu zabantu ngoba badicilela phansi umkhakha wabelaphi bendabuko.
Lokhu kuvezwe ngumholi wabelaphi bendabuko eThekwini, uMnuz Thandabani Hlongwane, ngesikhathi ekhuluma emcimbini obuseChatsworth, eSilver Glen Game Reserve obuhlelwe nguMasipala weTheku.
UHlongwane uthe enye yezingqinamba ababhekene nazo wumthetho owengamele abelaphi bendabuko ongakaphasiswa namanje. Uthe bekumele engabe uyaboshwa umuntu ozenza umelaphi ebe engeyena kodwa ngoba lo mthetho awukho akulula ukubabopha. Ubuye waveza ukuthi bazimisele ngokusebenzisana nemitholampilo ekulashweni kwezifo ezifana nesofuba nengculazi.
Uthe abelaphi baneqhaza elikhulu abangalibamba ekutheni kuliwe nalezi zifo.
“Ngokwethu kuningi okungenziwa ngabelaphi ukulwa nokwanda kwalezi zifo ngokuthi sithumele abantu abagulayo eminyangweni efanele uma sibona ukuthi umuntu unezimpawu zazo ukuze zikwazi ukumbhalela incwadi yokuya emtholampilo,” kusho uHlongwane.
Lo mcimbi wabelaphi bendabuko nokuyilapho bedingida khona izindaba ezithinta umkhakha wabo uvame ukuba ngoSepthemba minyaka yonke.
UDkt Thando Ngomane, iphini lomphathi wezinhlelo zezempilo kumasipala weTheku, uthe ukusebenzisana kwabo nabelaphi bendabuko kuthela izithelo ezinhle.
“Abantu sebeyazi ngokubaluleka kokusebenzisa insingo entsha uma umuntu egcaba ukuze kugwemeke igciwane lengculazi. Lona ngomunye wemiyalezo esiyikhiphe ngokufundisa abelaphi bendabuko. Kuyimanje babambe iqhaza elikhulu ekufundiseni abantu ngoba bazi ngisho izimpawu zezifo ezifana nesofuba. Ngalokho bayakwazi ukudlulisela abantu abasuke bedinga usizo lwasemtholampilo,” kusho uDkt Ngomane.
Uthe abafuna ukukubona wukusebenzisana kahle phakathi kwabo nabelaphi bendabuko.
“Sisebenzisana kahle uma sihloniphana, nobani azi ukuthi umsebenzi wakhe uhamba ufike kuphi. Nathi kukhona izinto ezidinga bona esingeke sikwazi ukuzenza nabo kukhona lapho okusuke kudingeka ukuthi kusebenze amaphilisi,” kuqhuba uDkt Ngomane.
UMnuz Vusi Nzuza, wohlaka olungamele ukweseka ukusebenza kwabelaphi bendabuko eMnyangweni wezeMpilo kuMasipala weTheku, uthe bafisa ukuthi ngelinye ilanga kufinyelelwe ekutheni abelaphi bendabuko basebenze ngokubambisana nabasebenzi bezempilo emitholampilo nasezibhedlela.
Services


text:
SIZWE BLOSE
ABAGQUGQUZELI bomcimbi obizwa ngoKhozi FM Gospel Music Festival bathi enye imali ezotholakala emasangweni izonikelelwa izingane nomama abadinga usizo ngaphansi kwenhlangano ebizwa nge-Arnie Williams Foundation.
Le ndumezulu yomculo wokholo izoba seCoca Cola Park ebiyaziwa nge-Ellis Park Stadium ngo-Agasti 4.
USipho Makhabane weBig Fish Music engabanye babahlanganisi balo mcimbi uthe abafuni ukugcina ngokugxumagxuma nje esiteji kodwa bafuna abantu baphume bezuze okuthize kulo mcimbi.
“Kuzoba khona noMfu Moosa Sono ozothandazela iNingizimu Afrika aphinde akhulekele abagulayo nalabo abafuna umsebenzi.
Kunabaculi abaningi abafuna ukungena kulo mcimbi yingakho sesihlele ukuthi siqale ngo-8 ekuseni esikhundleni sika-10 ukuze nabaculi abasafufusa bathole ithuba,” kusho uMakhabane.
Uthe amathikithi ayatholakala kuma-computickets, kunelika R80, R100 nelika-R130 kanti imali ezotholakala enye yayo izonikelelwa laba besifazane nezingane abaswele.
UMakhabane uthe balindele abantu abangaphezulu kuka-40 000 kulo mcimbi.
Uphinde waveza ukuthi isitobhi esilandelayo salo mcimbi sizokuba KwaZulu-Natal.
“Yize singakayikhombi indawo esizokwenzela kuyona lo mcimbi kulesi sifundazwe kodwa noma yikanjani uma sisuka eGoli sizoya khona. Sithola imiyalezo eminingi kakhulu ezinkundleni zokuxhumana ethi lo mcimbi awuze khona ngemuva kwalo ozokwenzeka eGoli,” kusho uMakhabane.
Uthe eCoca Cola Park bazokube bebophele izilomo zodwa, okungabalwa kuzona uRebecca Malope, Sfiso Ncwane, Keke, Thobekile, Hlengiwe Mhlaba, Lundi, Sipho Makhabane, Sechaba, Keke, Pastor Ncanda, Israel Mosehla, Winnie Mashaba, Solly Mahlangu, S’phiwe, Abanqobi nabanye.
Uphethe ngokuthi kungakuhle abathandi bomculo wokholo bagcine isikhathi njengoba lo mcimbi uzophela ngo-7 ebusuku.
Services


text:
MALIBONGWE MDLETSHE
noMBONGISENI BUTHELEZI
Bebika beKwanyamazane, eMpumalanga
KUGQAME abafana beLamontville Golden Arrows iKwaZuku-Natal iqala ngenothi eliphezulu imidlalo yeSAB Under 21 National Championship eqale izolo ekuseni.
IKZN ivule le midlalo ithela isibhaxu sika 3-0 kuNorth West ngamagoli amabili kaNduduzo Sibiya nelikaSonke Ntuli baseLamontville eThekwini.
USibiya (17), ofunda eLamontville High School, uzibeke ethubeni elihle lokuqokelwa ezinhlakeni zeqenbu lesizwe kwazise ukhale wemuka nentshontsho lika-R1 000 elitholwa wumdlali ovelele emdlalweni ngamunye.
Lo mdlali, obebonana kahle noNtuli kwazise bagijima naye ku-Under 19 wezikaMato Madlala, uthe iphupho lakhe wukudlala njengoTeko ‘Navigator’ Modise weMamelodi Sundowns.
“Ngingathanda ukuthi ngidle umhlanganiso ngibe ngumdlali ovelele kulo mqhudelwano nokuba namagoli amaningi ukudlula bonke abadlali. Ukuthola lo mklomelo zisuka nje kuzongikhuthaza kakhulu. Ngizoqhubeka ngisebenze kanzima ngoba iphupho lami wukudalela iSundowns noma i-Ajax Cape Town ngoba ibhola lami lingangena kahle kula maqembu,” kusho uSibiya.
Lo mdlali ubedlala indawo angayijwayele ngemuva kwabagadli ngenxa yokuthi lesi sikwati esicijwa nguSmart Ndlovu, we-Island egijima kuSafa KZN Vodacom Promotional League, sintula abagadli abangezanga ngenxa yokuhlolwa ezikoleni.
“Badlale kahle abafana. Ngeneme kodwa ngibona sizobhekana nesimo esinzima ngokuqhubeka kwemidlalo ngoba abagadli bethu ababili uSibusiso Sibeko noQiniso Mahlobo abekho. Nakulo mdlalo besigadla ngabadlali abajwayele ezinye izindawo,” kusho uNdlovu (Smart) osebenzisana noMaxwell Ndlovu.
IKNZ igqemeke udume lwengozi uLindokuhle Memela ekhishwa ngekhadi elibomvu ngesiwombe sesibili kulo mdlalo eziye ekhefini zibambene ngo 0-0.
UNdlovu ukhale nangokungabizwa kwabadlali beYoung Mates yaseThekwini abashaye into ecokeme emidlalweni yokuhlungela iVodacom League eMnambithi ngempelasonto eyedlule.
Omunye umdlalo oseqophelweni eliphezulu ubonakale phakathi kwe-University Sports South Africa (Ussa) enenebule iqembu elishaye kowamanqamu nyakenye iGauteng ngo 4-1.
“Amathuba ethu asemahle kakhulu ukuthi sisivikele isicoco sethu ngoba sishaye iqembu esilidle kowamanqamu nyankenye,” kusho uThomas Thema ocija i-Ussa ehlanganiswe abadlali bezikhungo zemfundo ephakeme zakuleli nakuba iningi labo livela eGoli naseTshwane.
Services


text:
I-ANCYL iphendule usuku lokuzalwa lukaMnuz Kgalema Motlanthe oyiPhini likaMengameli wezwe ithuba lokuqhuba umkhankaso waseMangaung njengoba lumchaze “njengoMengameli olandelayo” futhi oqotho ukuthi angathatha lesi sikhundla.
UMotlanthe ubehlanganisa iminyaka engu-63 ubudala izolo kanti imiyalezo ebihambisana nezilokotho ezinhle ibilokhu ingene nhlangothi zonke izolo.
Okhulumela i-ANCYL uNksz Khusela Sangoni- Khawu esitatimendeni asikhiphile, uthe bafisela lo mholi konke okuhle njengoba engumuntu oqotho okunguye ozomqhakambisa kulezi zinyanga ezimbalwa ezizayo.
“Sinethemba elikhulu lokuthi ubuqotho, ubuntu nokuba nemigomo ephusile ngezinye zezinto ezizombeka obala kubantu abaningi ku-ANC kulezi zinyanga ezimbalwa ezizayo,” kusho isitatimende salolu phiko.
UNksz Sangoni-Khawu uphinde wakucacisa abakuqondile ngale nkulumo ebikhombisa ukuchema nokubeka uMotlanthe njengomuntu oyithemba lokuthatha isikhundla sikaMengameli we-ANC ngoDisemba.
“Kuyisifiso sethu ukuthi uma sesifike eMangaung, singaqhubeki nokubiza u-comrade Motlanthe ngePhini likaMengameli,” usho kanje esecacisa ngesitatimende sakhe.
Lesi sitatimende silandelwe esesigungu sesikhashana se-ANCYL yaKwaZulu-Natal sona esivele sakucacisa ukuthi uMotlanthe ungumuntu oqotho ophinde wakhombisa ubuholi obucacile ngesikhathi ebuza imibuzo mayelana nomqulu osubizwa ngeSecond Phase of Transition.
“Simfisela okuhle kodwa kulolu suku lwakhe olubalulekile, ngaphandle kwalokho ungumholi esizigqajayo ngaye,” kusho uVukani Ndlovu we-ANCYL eKZN.
I-ANCYL itusa uMontlanthe nje yagxekwa ngokungathi vu ngosuku lokuzalwa lukaMnuz Jacob Zuma egubha iminyaka engu-70 ngo-Ephreli 12.
Emuva kwalokho lolu phiko lwentsha lwezwakala selufisela uMnuz Thabo Mbeki ngenyanga edlule naye obeqeda iminyaka engu-70.
I-ANC nayo ikhiphe isitatimende sayo izolo ifisela uMotlanthe okuhle kodwa ngosuku lwakhe.
Services


text:
IPHINI likaMengameli wezwe, uMnuz Kgalema Motlanthe linxuse ukuthi kuvikelwe igama le-ANC.
UMotlanthe ubekhuluma ngesikhathi amalungu ale nhlangano ethweswa iziqu ngemuva kokuphothula izifundo zepolitiki.
“Kumele nime niqine nivikele isithunzi se-ANC,” usho kanje kula malungu angu-600 abethweswa lezi ziqu ngaphansi kohlelo iWalter Sisulu Leadership Academy, eNyuvesi yaseGoli.
Unxuse ukuthi balandele ezinyathelweni zikaWalter Sisulu owayezithobile, enenhlonipho futhi elwela abantu.
Kwezinye zezinto ezifundwayo amakhono okuziphatha, umlando wakuleli nowe-ANC, imigomo namagatsha ale nhlangano.
USihlalo we-ANC eGauteng, uMnuz Paul Mashatile, uthe phambilini bekunabantu abebengakutholi lokhu kuqeqeshwa obekuyingozi.
“Kumele i-ANC ibuye eMangaung ivuselelekile. Ukuvuseleleka kufaka nobuholi obusha, kumele sibuye eMangaung nobuholi obusha,” kusho uMashatile njengoba kunengqungquthela yokukhetha ubuholi ngoDisemba.
Omunye wabathweswe iziqu, uBukelwa Dumse, uthe ubengacabangi ukuthi kuyogcina kwenzekile afunde la makhono wathi uzoqhubeka nokuthanda ipolitiki.
Services


text:
UKHOMISHANA wamaphoyisa kuzwelonke uGeneral Riah Phiyega izolo uhambele indawo yesibhicongo emayini yeplatinum iLonmin Marikana emuva kokubulawa okungenani kwabavukuzi abangu 12 yabasebenzi okukholakala ukuthi bangamalungu enyunyana entsha yasezimayini i-Associaton of Mineworkers and Construction Union.
UPhiyega bekulindeleke ukuthi ahlangane nezikhulu zamaphoyisa eNorth West nabaholi bezinyunyana zabasebenzi ngaphambi kokuxoxisana nabezindaba namuhla.
Izolo amaphoyisa awathandanga ukusho ukuthi bangaki abasebenzi abashonile kulesi sibhicongo kanjalo nabalimele. Ngokwemibiko yabezindaba iSapa ngesikhathi sokushicilela besekushone okungenani abangu-12. Izolo kusihlwa ama ambulensi abesabonakala ephithizela ethatha abasebenzi abalimele.
INational Union of Mineworkers enabasebenzi abaningi basemgodini, ithi ikhathazekile ngokubulawa kwabasebenzi emayini iLomnim eNorth West esigamekweni sakamuva izolo.
“Isimo esingamukelekile lesi, sethemba ukuthi kuzokwenziwa uphenyo olunzulu ngokuthi kwenzekeni ukuze abathintekayo babhekane nengalo yomthetho,” kusho uNobhala weNUM uMnuz Frans Baleni.
Izolo okhulumela iNUM uLesiba Sishoka ekhuluma ohlelweni lwezindaba zakwa-e News, uthe amaphoyisa azame ngakho konke ukuxwayisa abasebenzi.
Uqhube wathi akwamukelekile ukuthi kube khona abantu abaziqondisela bona abantu bamise izinto ezweni. Ubuye waveza ukuthi banolwazi lokuthi konohlu lwamalungu eNUM okuthiwa azosocongwa.
Services


text:
CELANI SIKHAKHANE
I-ANC ikuvikele ukunakekelwa kwendlunkulu kaZulu ngendlela ekhethekile wuhulumeni ngemuva kokukhalaza kwezinye izizwe ezisola umbuso ngokukhetha iphela emasini.
Izizwe ezikhonondayo zikhala ngokuthi Isilo samaBandla (esisesithombeni) yisona sodwa esithola ukunakekelwa okusezingeni ekubeni zona zihlupheka nokuyimbangela yokuthi amakhosi azo agcine edlula emhlabeni engenalutho.
Isizwe sabaThembu singesinye esikhonondayo kulokhu esikhala ngokuthi i-ANC nohulumeni ewuholayo iwaphethe ngokungefani amakhosi akuleli.
UNobhala-Jikelele we-ANC uMnuz Gwede Mantashe ucashunwe ku-SABC ekhuluma emngcwabeni kandlunkulu wesithathu wesizwe sabaThembu.
Uthe ubukhosi baKwaZulu abufani nobezinye izizwe ngoba bona bubumbene futhi abukaze bubenenkinga yomlando nokwehlukana phakathi njengoba kwenzeka kwezinye izizwe.
“Inkinga ekhona ngalezi ezinye izizwe ukuthi zihlukene kangangokuthi kunzima ukuba uhulumeni akwazi ukuzinakekela ngendlela efana nobukhosi bakwaZulu, ngaphandle kwalokho njengoKhongolose sifuna le nto ilungiseke njengoba kukhona nekhomishana ephenya ngezindaba zobuholi bendabuko,” kusho uMantashe.
Esinye sezizathu ezibekwe uMantashe ukuthi ebukhosini babaThembu buhlukene cishe izindlu eziyisikhombisa ekubeni kwaZulu-Natal kuneNgonyama eyodwa futhi ephuma ngaphansi kobukhosi obunendlu eyodwa.
Kwenzeka lokhu nje ziningi izizwe ezifuna ukulinganiswa nobukhosi bakwaZulu okumanje udaba lwazo lusaphenywa ikhomishana kaTolo ejutshwe uMengameli wezwe.
Eminye imiphumela yalolu phenyo kulindeleke ukuthi ikhishwe ekupheleni kwezothwasa kanti izizwe eziyibheke ngabomvu kubalwa nabaseNhlangwini ngaphansi koMntwana uMelizwe.
Kusabelo mali sika-2012/2013 ubukhosi bakwaZulu buthole isabelozimali sika-R59.5 million kanti le mali izobhekana nezindleko zendlunkulu, abantwana basebukhosini noNdlunkulu.
Services


text:
Babizwa ngezigebengu nababulali abavukuzi
2012-11-22 14:02
Rustenburg - Abaphathi bemayini iLonmin babengafuni ukuxoxisana nabasebenzi ababetelekile ngoba bethi "bayizigebengu futhi bangababulali", kutshelwe ikhomishana kaFarlam eRustenburg ngoLwesine
Lobu bekungubufakazi kubaMfundisi uJohannes Seoka, ongumbhishobhi webandla lamaSheshi ePitoli, bufundelwe ikhomishana bufundwa ummeli weLonmin, uSchalk Burger.
Ngelanga langomhlaka-16 Agasti kwadutshulwa kwabulawa abavukuzi abangu-34 kwalimala abangu-78 ngesikhathi amaphoyisa ezama ukuhlakaza abavukuzi ababetelekile, ababesentabeni eseduzane nemayini.
Ngosonto elalandulela lelo, abantu abangu-10, kuhlanganisa amaphoyisa amabili kanye nonogada ababili, babulawa ngesikhathi kuqhubeka udlame eLonmin Platinum Mine eMarikana.
Umbhishobhi wayeyingxenye yabaholi bezenkolo ababamba izingxoxo zokuxazulula phakathi kwabasebenzi nabaphathi bemayini.
USeoka utshele ikhomishana ngoLwesine ukuthi ngesikhathi yena edlulisa isicelo ayesithunywe abavukuzi kubaphathi sokuba beze bazoxoxisana, baphendula ngokuthi abameli beLonmin abanandaba nalutho.
"Ngesikhathi ngikhuluma nabavukuzi abakhombisanga ukudinwa kanti ngakolunye uhlangothi ababemele imayini engaxoxisana nabo babegcwele ukudinwa besebenzisa namagama amabi," kusho uSeoka.
"Inhloso yokungenelela kwami kwakungukutshela abeLonmin, 'ukuthi abavukuzi bakulungele ukulalela'. Bacela umqashi ukuba eze azokhuluma nabo," kusho yena.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuzolunga noma engekho uMphela- Mwanjali
2012-04-17 12:32
Johannesburg - Umdlali wasemuva weMamelodi Sundowns, uMethod Mwanjali, uthi uyathemba ukuthi bazodlala kahle noma ezobe engekho umshayi magoli uKatlego Mphela, ongeke adlale uma bebhekana nePlatinum Stars, e-Atteridgeville, ngoLwesithathu.
AmaBrazillians abambene ne-Orlando Pirates, esicongweni ngamaphoyinti angu-46.
UMphela, walimala ngempelasonto emdlalweni weNdebe yeNedbank.
"Sihlome ngokuphelele," kusho uMwanjali.
"Okwamanje uMphela ulimele kodwa baningi abadlali abanye abakhona abakwaziyo ukudlala."
UMwanjali, uthi umqeqeshi weDowns uJohan Neeskens, unohlelo enza ngalo ukunqoba imidlalo.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
SIHLE MKHIZE
UDJ wodumo lomculo we-Electro eThekwini namaphethelo uthe uncamela ukulala kunokuthi ayodlala ezindaweni ezingeke zimkhokhele imali esuka ku-R5 000.
Lo DJ ubephendula umbuzo wokuthi njengoba edlala uhlobo lomculo owodwa lokho ngeke yini kumkhiphe emicimbini yabangakalujwayeli lolu hlobo lomculo.
UKotin uphikile ukuthi i-Electro kusekude ithole indawo kubantu baKwaZulu-Natal namaphethelo.
“Uma ukhula usuke unento ethile oyithandayo mina ngigqugquzelwe ngabantu okubalwa uDJ Fresh we-5 FM nokulalela iziteshi zomsakazo ezinjenge- East Coast Radio.
“Abaculi abanjengo-Rihanna, Usher, DJ Guetta nabanye bashaya lolu hlobo lomculo okukhomba ukuthi uhamba phambili,” kusho yena.
Uthe lokhu kukhomba ngokusobala ukuthi uya phambili ngoba nentsha ilandela laba culi.
Uthe uqashwa kakhulu ezindaweni zangaphandle nasemicimbi emikhulu.
“Abantu bayaluthokozela uhlobo lomculo owehlukile ngoba oDJ abaningi badlala izingoma ezizodwa. Uma ngingena ngibenza bazizwe besondelene nezihlabani zaphesheya ezishaya lolu hlobo lomculo,” usho kanje.
Phakathi kwemicimbi loDJ aseke wadlala kuyona kubalwa iNyus’ iVolume yoKhozi FM eyayiseMgungundlovu kulo nyaka, uchungechunge lwemigubho yemicimbi yokuzalwa kwephephandaba iSolezwe neminye.
UDJ Euphonik umsakazi we-5 FM nothathwa njengenkosi ye-Electro uthe akukho okubi ngokudlala lo mculo.
“Mina bengidlala i-Electro eDLI Hall emuva komcimbi weVodacom Durban July futhi abantu bayijabulela. Engikwenzayo wukufunda abantu uma ngidlala ngoba ngeke ngiludlale lolu hlobo eYadini eMlazi,” kusho u-Euphonik.
Services


text:
Kuhlakazwe uhulumeni wase-Ivory Coast
2012-11-14 16:22
Abidjan - UMengameli wase-Ivory Coast u-Alassane Ouattara uhlakaze uhulumeni wakhe, ngaphambi kokuhlelwa kabusha kweKhabhinethi obekulindelekile, kusho iHhovisi likaMengameli.
"Umengameli wezwe umise ukusebenza kwawo wonke amalungu kahulumeni,” kusho uNobhala eHhovisi lakhe u-Amadou Gon Coulibaly.
Akukazeki ukuthi abasebenzi abasha bazoqokwa nini kuleli lizwe elihamba phambili ekukhiqizeni ukhokho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Reuters


text:
Wayengenazwelo umdlwenguli - Ugogo
2012-07-30 12:34
Durban - Ugogo oneminyaka engu-94 ubudala owadlwengulwa ngumsolwa obesanda kukhishwa ngoshwele ejele, wacela kumdlwenguli ukuthi amxolele amyeke.
Imibiko yephephandaba iDaily News ithi izihlobo zikagogo namanje zisathuswe wukuthi umdlwenguli ubesanda kudedelwa ngoshwele.
Ugogo lona ongezwa kahle emadlebeni, wadlwengulwa kubukela abazukulu bakhe ababili.
“Akabanga nalo uzwelo. Ngakhala, ngamncenga ukuthi angiyeke ngimbuza ukuthi ungibulalelani. Wavele wangivala umlomo ngesandla,” kusho ugogo.
Ugogo ukhulume nephephandaba wathi wayecabanga ukuthi uzofa.
Ugogo uhlaliswe nezihlobo okwamanje kanti umsolwa yena useke wavela enkantolo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News 24


text:
BAWINILE NGCOBO
USASHAQEKILE umndeni woMfundisi wasoSindisweni, eNdwedwe obuye abe ngumthandazi owelapha ngamakhambi esintu okutholwe isidumbu sakhe sishisiwe emuva kokuthi ehambe nabantu abebethi uyobasiza abaqinisele umuzi.
UMfundisi Mandla Mchunu, webandla iNtando kaNkulunkulu kuze kwatholakala ngeSonto ukuthi akasekho emhlabeni emuva kokuthi ehambe nowesilisa nowesifazane abamlanda ekhaya ngoLwesine, bathi uyobabethelela umuzi wabo eNdwedwe.
Udadewabo, uNkk Jabulisiwe Ndlovu, uthe uMchunu wahamba ngoLwesine ekuseni waya ekhemisi lakhe elidayisa imithi yesintu eCanelands, ntambama ezolandwa yimoto eyobethela.
“Ntambama ngabo-7 ebusuku walandwa yimoto emhlophe encane wahlangatshezwa ngowesilisa nowesifazane. Washiya umyalezo wokuthi ahlangatshezwe ngemoto yakhe ayeyishiyile ngabo-9 ebusuku,” kuchaza uNkk Ndlovu.
Uthe kwathi esefonelwa sekufanele ahlangatshezwe, ucingo lwalungasakhali selungena ku-voicemail.
“Sazama ukufona nangoLwesihlanu, lutho. Sasikhathazekile ngoba ibandla lakhe lalizoba nenkonzo kaJulayi ngoMgqibelo. Safona saze sancama, kwathi ngeSonto sanikela eMagongisweni eNdwedwe sithi siyombheka, singazi nokuthi sizoqala kuphi ngoba sasingawazi nomuzi ayeye kuwo,” kusho uNkk Ndlovu.
Uthe basizwa ngomunye osonta ebandleni likaMchunu owafona wabatshela ukuthi ubuze emaphoyiseni ukuthi akekho yini umuntu abamtholile ase emtshela ukuthi ukhona otholwe ngakwaSonkombe.
“Kwayiwa emaphoyiseni asikhombisa izicathulo ezazitholwe eduze kwesidumbu, okwakungezakhe. Ushe wonke umzimba ngaphandle kwezinyawo esisola ukuthi azishanga ngoba wayesafake izicathulo,” echaza uNkk Ndlovu.
Uthe ukubulawa kukamfowabo kuyinto ebihleliwe ngoba laba bantu baqale bafika bezohlola ngoLwesibili bavumelana ngokuthi uzoya kobaqinisela umuzi ngoLwesine.
Uthe ngoLwesithathu bafona bemkhumbuza ukuthi bazomlanda.
UmkaMchunu okuthiwa sekuphele unyaka ashiya umuzi wakhe ubengabonwa nangokhalo njengoba kushone umyeni wakhe.
UNkk Ndlovu uthe sekuthathwe igazi kubafowabo ukuze kwenziwe ulibofuze oluzoqinisekisa ukuthi isidumbu esitholiwe ngesomfowabo ngempela yini.
“Khona nguyena ngoba izinyawo zakhe siyazazi kodwa kusazoqinisekiswa,” kusho uNkk Ndlovu.
Uthe umfowabo ubejwayele ukuhamba izindawo eziningi, ethandaza elapha, ubuya ngisho eLusikisiki kodwa ubengakaze angabuyi.
UCaptain Thulani Zwane wamaphoyisa esifundazweni uthe amaphoyisa aphenya icala lokubulala.
Services


text:
2014-09-02 18:32
UKamohelo Mokotjo ukholelwa ekutheni iBafana Bafana ihlalelwe yisikweletu sokujabulisa abantu baseNingizimu Afrika ekutheni ihlungelwe imiqhudelwano emikhulu.
2014-09-02 16:03
Umdlali weBafana Bafana ubuyele ejokeni ngeSonto ebusuku kulandela isikhathi eside engabonakali enkundleni ngenxa yokulimala, ngaphambi kokubhekisa amabombo kuleli.
2014-09-02 14:31
Umdlali waseColombia, uRadamel Falcao, uthi kufezeke iphupho lakhe ngokuthi abolekiswe kuManchester United esuka kuMonaco.
2014-09-02 12:33
Umdlali weKaizer Chiefs, uMandla Masango, uthi ujabule kakhulu ngokubizwa kuBafana Bafana, futhi uyazi ukuthi ngeke kube lula uma sebebhekene neSudan.
2014-09-02 10:02
Umqeqeshi omusha weBafana Bafana uchaza ngokushiya kwakhe uKermit Erasmus ngaphandle eqenjini lesizwe elizobhekana neSudan kanye neNigeria kweyokuhlungela eye-Afcon.
2014-09-01 18:49
Umqeqeshi weBafana Bafana uShakes Mashaba useveze ukuthi akekho ozovala isikhala sesiqongqwane sasemuva seBidvest Wits uBuhle Mkhwanazi, kusho umbiko.
2014-09-01 16:04
Umgadli weManchester United uJavier Hernandez usebolekiswe ngokusemthethweni kwizinkakha zase-Europe iReal Madrid isikhathi esingangesizini eyodwa, kusho umbiko.
2014-09-01 13:30
Abezindaba sebehoshe ezithi uMuhsin Ertugral usejoyine uhlu lwabaqeqeshi abazoxoxisana neSuperSport United kulandela ukuthi ikhombe umqeqeshi wayo indlela.
2014-09-01 11:30
IPolokwane City isibakhombe indlela abafikangayo umqeqeshi uBoebie Solomons kanye nesekela lakhe uJunior Morake kulandela imiphumela engemihle.
2014-08-31 08:55
Lowo osabambe izintambo zokuqeqesha iSuperSport United, uKaitano Tembo, uyavuma ukuthi iKaizer Chiefs bekuyilona qembu ebelidlala kahle wathi abafana bakhe bebengekho efomini enhle.
2014-08-31 08:02
Umqeqeshi we-Orlando Pirates uVladimir Vermezovic uthi abafana bakhe sebetshengisa ukuthi badlala ngokuzethemba kulandela ukuxebula iPolokwane City ngo 3-0 koweligi.
2014-08-30 11:31
Abazishwashwathayo bathi umgadli we-Orlando Pirates uLehlohonolo Majoro akeneme neze ngokungalitholi ijezi njalo kuleli qembu njengoba ehlezi eqala ebhentshini.
2014-08-29 17:47
Imenenja kaGordon Igesund uMike Makaab isiyicithile imibiko ethi u-Igusund usevumile ukusayina kuSuperSport United ukuba angene endaweni kaCavin Johnson.
2014-08-29 13:30
IBayern Munich ikuqinisekisile ukuthi isayinise uXabi Alonso obedlala kuReal Madrid ngemali elinganiselwa ku-£8 million.


text:
UTau ngeke adlale yonke isizini
2012-10-18 12:02
Johannesburg - Iqembu iKaizer Chiefs isiqinisekise ukuthi isigqemeke ingozi engeqiwa ntwala njengoba sekumenyezelwe ukuthi uJimmy Tau ngeke adlale yonke le sizini ka-2012/13.
Lo mdlali, 32, bese kulindeleke ukuthi aqale ukudlala kulandela ukuhlala izinyanga ezintathu ebhentshini ngesikhathi elimela eqakaleni bedlala naMaZulu ngoMeyi 19 eFNB Stadium, kodwa iKickOff.com yabika ukuthi ukubuya kukaTau kwabambezeleka.
IChiefs isidalule ukuthi lo mdlali ngeke adlale yonke le sizini kulandela ukuhlinzwa kwakhe ngoLwesibili.
“UTau uhlinziwe ngemuva kokulimala umsipha. Ngebhadi-ke ukulimala kwakhe akuzange kuphole nokwadingeka ukuthi ahlinzwe. Singasho nje ukuthi ngeke adlale yonke le sizini," kusho udokotela weChiefs uDave Milner.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
FANELESIBONGE BENGU noSANDILE MAKHOBA
SINGAHLE sibonakale kuthelevishini njengomethuli wohlelo olusha isilomo somsakazi woKhozi FM esiqashwe ngo-Ephreli nonyaka ngemuva kwezinguquko zezinhlelo ezibe khona kulo msakazo uma bevumelana ngezinkontileka nabaphathi beSABC.
UVukani “Chilli M” Masinga waseNtuzuma, eThekwini, kodwa osezinze eGoli ubhale enkundleni yezokuxhumana nge-internet i-twitter ukuthi abantu abalindele lukhulu kuyena njengoba emasontweni ayisikhombisa ezayo ezobonakala kuthelevishini eshayela uhlelo.
“Kusele amasonto ayisikhombisa... Uhlelo olusha eMzansi noDaddy (igama abuye aziwe ngalo). Gada kwabezindaba ngemininingwane egcwele,” kusho uChilli M owenza uhlelo lwangoLwesihlanu ebusuku olubizwa ngokuthi yiKonakele.
Imizamo yokuqinisekisa lo mbhalo kulo msakazi ayiphumelelanga njengoba ucingo lwakhe belukhala lungabanjwa.
Ngokuthola kweSolezwe ngomthombo osondelene nalo msakazi ocele ukungadalulwa, uthe lolu hlelo luzoba nenswebu yelomgosi oludlala njalo ngoMgqibelo ngo-6 ntambama, iReal Goboza.
“Kuzokuba wuhlelo lwentsha oluzocishe lufane neReal Goboza, yilokho kuphela engikwaziyo okwamanje,” kusho lo mthombo.
Imenenja kaChilli M uPandora Hlongwane uthe kuliqiniso okubhalwe yilo msakazi enkundleni yezokuxhumana kodwa ngeke akwazi ukuphawula ngoba basazohlangana nabakwaSABC.
“Okwamanje ngeke ngikwazi ukwanda kakhulu ngamazwi ngoba asikahlangani nabaseSABC. Ngizokuthinta uma sesihlangene,” kusho uPandora.
Okhulumela iSABC, uMnuz Kaizer Kganyago, uthe usemcimbini wacela ukuthunyelelwa i-SMS.
Services


text:
FANELESIBONGE BENGU
AZOQALA ukudayiswa ngesonto lokuqala enyangeni ezayo amathikithi ekhonsathi yokuqopha iDVD yomculi wowokholo uSfiso Ncwane owagcina eminyakeni engu-12 edlule ukuyikhipha.
Lokhu kudalulwe yimenenja yalo mculi ebuye ibe yinkosikazi yakhe, uNkk Ayanda Ncwane, othe le khonsathi izoba seNkosi Albert Luthuli Convention Centre (ICC) ngo-Okthoba 27.
Ukulungiselela ukuqopha le DVD, uSfiso one-albhamu ethi Kulungile, wenza inhlolokhono eBat Centre ngenyanga edlule lapho ayethungatha khona abaculi abangu-25 abazohlanganisa ibhendi ezomelekelela ekuqopheni le DVD.
“Akubange kusenzeka ukuthi sithathe abaculi abangu-25 ngoba kwakunzima ukubanciphisa sisuka ku-200. Okwenzeka wukuthi sigcine sesithatha abangu-35 ngoba bonke banethalente elimangalisayo lokucula,” kusho uNkk Ncwane.
Uthe amathikithi azoqala ku-R150 kuya ku-R350 kanti azotholakala eComputicket.
“Sesiside lesi sikhathi uSfiso engenayo iDVD kanti nabalandeli bakhe abaqhamuka e-Afrika yonkana bebekhala ngayo. Izikhalo zabo zizophenduleka futhi okuhle wukuthi uzobe ecula yedwa kuyona,” kusho yena.
Kuzokhumbuleka ukuthi nyakenye inkampani kaNcwane, iNcwane Communications yahlela umcimbi wokuvala unyaka owacishe wabhuntsha eDCC.
Kulo mcimbi owawubizwa ngokuthi yiGospel All Stars Year End Celebrations oba njalo ngoDisemba 31 kwafika abantu abangaphezulu kwenani elimumathwa yiDCC.
Lokhu kwaphoqa abanye ukuthi bawudube baphindele emakhaya.
UNkk Ncwane uthe lokhu ngeke kwenzeke njengoba ezokuphepha zizobe ziqinile.
“Into eyaba yinkinga nyakenye wukuthi kukhona abafika namathikithi awumbombayi. Ukubona kanye wukubona kabili njengoba kulokhu ezokuphepha zizobe ziqinile futhi ithikithi lizobe linenombolo yesihlalo umuntu okumele ahlale kusona. Kuzobe kuhlelekile, abantu abakhululeke,” kusho uNkk Ncwane.
Services


text:
Isiphinde yabuya i-Ebola e-Uganda
2012-11-15 12:00
Kampala - Izikhulu zaseLuwero zisiqaphile isimo kulandela ukufa kwamalungu amabili omndeni owodwa ebulawa yisifo i-Ebola eNyimbwa, e-Uganda.
Lokhu kwenzeke eSombwe Parish cishe engamakhilomitha angu-40 ukusuka enyakatho yeKampala.
UJoseph Okware, wezempilo esifundeni iLuwero ukuqinisekisile ukushona kwala malungu omndeni ngoLwesithathu.
Uthe uGladys Namakula noRehemah Najjemba abangabasesigodini saseKikyusa bashona bafihlwa ngomhlaka-10 nango mhlaka-12 ngokulandelana kwabo.
U-Okware uthe laba kuthiwa lesi sifo basithola kumfowabo owangeniswa esibhedlela ngo-Okthoba.
Sekuphele izinyanga cishe ezimbili leliya lizwe lamenyezelwa njengelingenaso lesi sifo ngabe-World Health Organization (WHO).
U-Okware uthe igazi labashonile lathathwa layohlolwa e-Uganda Virus Research Institute.
Uthe amanye amalungu omndeni nawo angeniswe esibhedlela eBombo Military Hospital.
- Landela
IzindabaNews24 kuTwitter
- Sapa - AFP


text:
SIMPHIWE NDWANDWE
sEKUQUBUKE ukubhekana ngeziqu zamehlo emndenini womgadli owayewunyazi kuMaZulu, odutshulwe ngabaphangi kwakhe eMlazi ngeledlule.
Isihlobo sikaJerome “Bhunu” Hlengwa (56) esicele ukungadalulwa ngoba kunokuphambana emndenini, sithe uhlaselwe enomkakhe nesisebenzi sasendlini.
“Ubegula esanqunywa ngisho umlenze ngenxa yesifo sikashukela. Abaphangi bangene kwakhe kukhona umkakhe endlini nesisebenzi. Okuxakayo ukuthi wukuthi akaze bathathe lutho olutheni kodwa umufi udutshulwe amahlandla ayisihlanu ekhanda nelilodwa esifubeni.
“Kuyasimangaza lokhu ngoba uma izigebengu bezizophanga ubengaziphazamisa kanjani engakwazi ukuhamba kahle futhi enomlenze owodwa futhi engahlomile?
“Sebengaze bamdubule amahlandla amahlanu ekhanda kanti yini lena engaka abeyenzile ezigebengwini?” kubabaza lesi sihlobo.
Sithe isimo sishubile emndenini ngoba kunemibuzo equbukayo ngokufa kukaHlengwa.
Ikhono lakhe ebholeni laqala ukugqama esagijima ku-Richmond Junior Aces ngaphambi kokuyobhubhisa izizwe oSuthwini lapho ayedabula inethi kungabi ndaba zamuntu.
Waduma kakhulu ngeminyaka yo-1980.
Okhulumela amaphoyisa esifundazweni, uColonel Vincent Mdunge, uthe kusaphenywa akekho oseboshiwe.
Uthe bazi ukuthi bebebabili abahlaseli.
Inkonzo yokumphelezela izoba kwa-AA ehholo bese kwedlulelwa emathuneni aseMobeni Heights lapho ezolothiswa khona.
Ushiye abantwana abathathu nenkosikazi yakhe.
n Khonamanjalo, uGeorge “Phathiwisa” Mthembu, oshone ngoLwesibili ngemuva kokuxinwa wukugula, uzofihlwa kusasa eNanda, eThekwini.
UMthembu wayevala kuthule umoya emuva ngesikhathi esadlala kwi-African Wanderers ngeminyaka yo-1970.
Services


text:
Isikhwele siholele ekubulaweni kwengane
2012-08-02 10:07
Johannesburg - Kugwazwe kwabulawa umfana oneminyaka engu-14 ubudala, egwazwa yindodana yesoka likanina, eVanderbijlpark, kusho imibiko yabezindaba ngoLwesine.
Umfana obulewe uDante Chan, 14, watholakala eseshonile egcekeni kubo ngoLwesibili, ummese usalenga esifubeni sakhe, kubika iphephandaba iBeeld.
Umama womfana uYolanda Coetzee, 37, okunguye owafica indodana yakhe isigwaziwe, uthe wazama kwahlula ukwenza, ethi uhlenga indodana yakhe.
"Ngaguqa eduze kwakhe ngimncenga ukuthi azame ukuphefumula, kodwa lase lidume ledlula."
Umfundi waseNyuvesi eNorth West, okunguye oboshiwe, kuthiwa kade aba nenkinga nomufi, lokhu kudalulwe nguCoetzee, onobudlelwano nobaba womsolwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
UZuma ududuze abafeyilile
2013-01-03 15:03
Johannesburg - UMengameli uJacob Zuma usehalalilsele abafundi abaphumelele umatikuletsheni wabo, wase eyala laba abangaphumelelanga wathi bangalilahli ithemba.
Ukwenyuka kwesibalo sabafundi abaphumelele sisuka ku-70.2% wango-2011 siya ku-73.9% kuhle kakhulu, kusho isitatimende esikhishwe yiHhovisi likaMengameli.
"Ngithanda ukugcizelela kakhulu kulaba abangaphumelelanga, ngithi bangalilahli ithemba, kumele bavuke bazithintithe benze kangconywana."
"Okwamanje izinto azibavumanga, kodwa-ke isikhathi neminyaka konke kusavuma."
UZuma uthe laba abangeke bakhone ukungena emanyuvesi, kumele bazame ukungena emakolishi, uthi ziyabonakala izithelo zokuhlukanisa uMnyango wezeMfundo, kube khona owemfundo eyisisekelo nemfundo esemazingeni aphakeme.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
FANELESIBONGE BENGU
UMA eqhamuka ezindaweni zobumnandi labo abangakamazi uyaye ubezwe beqhwebana bebuzana ukuthi ngubani lo ofana nomculi waseMelika we-hip hop, uRick Ross.
Isiqu somzimba, intshebe, izibuko zelanga nebala yizinto ezenza uDJ Kotin acabangise abaningi uRick Ross kodwa uma esengene enkundleni usala phansi lo mcabango ngoba akayidlali i-hip hop kodwa ugxila kwisigqi se-electro house, kuhlanye abantu.
Lo DJ waseThekwini odlala lolu hlobo lwe-house ethandwa kakhulu ngabamhlophe i-electro uthi ufuna ukukuqeda ukuthi umculo kuthiwe ngowabathize kodwa ujatshulelwe yiwo wonke umuntu.
Igama lakhe nguSiyabonga Zikode (28) kanti usezakhele olukhulu ugazi kubathandi bobumnandi, ikakhulukazi abesifazane, ngokudlala izingoma abazicula kalula njengengoma kaDavid Guetta no-Usher ethi Without You.
Lo DJ ongadumile kakhulu emakilabhini kodwa othanda ukudlala emicimbini eba sezinkundleni zemidlalo, uthe phambilini i-electro ebeyaziwa ngabamhlophe isiyaqala ukungenisa nakwabamnyama.
Uthi oDJ be-5FM oFresh no-Euphonik sebewufakile lo mculo kwabamnyama kangangokuba baqashwa ubuthaphuthaphu ezindaweni zobumnandi zabamnyama.
“Mina njengoba kuyimi ngedwa odlala lo mculo eThekwini, ngibhekene nengwadla yokuthi ngiwujwayeze abantu bakule ndawo abazithandela igqomu. Ngizama ukuqeda le nto yokuthi eThekwini yindawo yegqomu kodwa ngifuna kube wukuthi wonke umculo uyathakaselwa,” kusho lo DJ othe akathandi ukudlala kube khona umuntu obhorekile.
UDJ Kotin osayine enkampanini kaSbonelo “Sosha” Ngcobo, i-745 Records, okuqopha kuyo uBullistic, DJ Oros, namaPhelenjane uthe i-albhamu yakhe elandelayo uzozama ukuwufaka lo mculo.
“Kule albhamu yami yamanje ephume ngoDisemba ngifake i-house yaseThekwini ne-deep house. Manje ngifuna ukuthi uma sengenza enye ngifake i-electro,” kusho uKotin.
Isolezwe like labika ngodaba lokuthi lo mculi uthola izinsongo zokufa ngoba esolwa ngokushendeza nentombi yomuntu ongaziwa, uthe lezi zinsongo zisaqhubeka.
“Usaqhubeka lo muntu ukungifonela njalo ngemuva kuka-12 ebusuku athi angihlukane nentombi yakhe. Ukhona engimsolayo kodwa ngeke ngikwazi ukumdalula,” kusho yena.
Services


text:
I-IPID izophenya amaphoyisa aseKhayelitsha
2012-07-17 08:33
Cape Town - Independent Police Investigative Directorate (IPID) izophenya ngenkohlakalo yamaphoyisa okuthiwa iqhubeka eKhayelitsha, eKapa, kusho umbiko weCape Times ngoLwesibili.
UMqondisi we-IPID uFrancois Beukman uzwe ngezakhamuzi ukuthi amaphoyisa akuleya ndawo ayanqaba ukuzinikeza imininingwane ngamacala, anenkohlakalo kanti futhi avuma ukugwazelwa yizigebengu.
Le nkohlakalo kuthiwa yiyo eyabhebhethekisa ukubulawa kwabantu ngumphakathi kulezi zinyanga ezine ezedlule, nokwashiya abantu abangu-14 abebesolwa ngokuba yizigelekeqe beshonile.
"Sibone inqwaba yalezi zigameko kule ndawo. Ziningi kakhulu izikhalazo esizitholile," kusho uBeukman.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
KUNOPHROJUSA noma oDJ abanenhlanhla yokuthi bethi befika nje emculweni abantu bamamukele ngezandla ezimhlophe, bewuthokozele umculo wabo. Omunye walabo phrojusa nguCuloe De Song owangena emculweni ngo-2008 ngemuva kokuhambela ingqungquthela yokucobelelana ngolwazi eBarcelona, eSpain, iRedbull Music Academy. UCulolethu Zulu osedume kakhulu ngelikaCuloe De Song odabuka eShowe, KwaZulu-Natal, wafike wamangaza abaningi kule ngqungquthela kangangokuba ingoma yakhe ethi The Bright Forest nethi African Subway ezithakwe ngezinsimbi ezinesigqi sase-Afrika zamenza waduma emazweni amaningi.
Ngemuva kokuhlanganiswa noNathi “DJ Black Coffee” Maphumulo nguDJ Kabila, uCuloe akabange esabheka emuva njengoba ehambela amazwe omhlaba ukuyodlala khona. Phakathi kwamazwe awahambelayo kubalwa i-Italy, Spain, France, Dubai namanye. UFANELESIBONGE BENGU uxoxisane nalo phrojusa osekhiphe ama-albhamu amabili okungethi The Giant Leap nethi Elevation ayikhiphe nyakenye negabe ngezingoma okubalwa kuzo ethi Yini Ngawe ayenze noShota.
Uyichithe ngokwenzani imizuzu engu-67 ngoLwesithathu njengengxenye yokugubha usuku lokuzalwa kukaDkt Nelson Mandela?
Angenzanga imisebenzi yezandla eminingi. Engikwenzile wukuthi ngingene ezinkundleni zokuxhumana ngadlulisa ukubonga kuTata uMandela. Njengomuntu ohambela amazwe omhlaba ngihlangana nabantu abehlukene abangibuza ngoTata lokhu okungezinye zezinto ezingikhombisa ngokuthi sinenhlanhla enjani njengeNingizimu Afrika ukuthi sibe nomuntu onjengaye.
Uhlale njalo usekuhambeni, usithola nini isikhathi sokuya Eshowe uyobona umndeni wakini?
Khona ngihlale njalo ngimatasa. Uma likhona ithutshana ngiyaya ekhaya ngiyobona umama noma kwesinye isikhathi sihlangana emgwaqweni. Ngimbona ngaleso sikhashana bese ngiphuthuma emsebenzini.
Ontanga yakho abaningi bathanda umculo waphesheya kwezilwandle, wena kungani uthanda onesigqi sase-Afrika?
Okokuqala nje ngingowakwaZulu nokuyilapho imvelaphi yami ikhona. Mina ngithanda izinto zesintu namasiko lokho engikuveza emculweni wami. Njengoba usho nje, intsha eningi ithanda umculo waphesheya kodwa esengiqala ukukubona manje wukuthi umculo we-house wakuleli yiwo osuhamba phambili manje emhlabeni.
Indlela ogqoka ngayo isho ukuthini kuwena njengoba uthanda ukufaka isigqoko?
Isho ubumina. Uyohlale njalo ungibona ngigqoke kanje. Kodwa umthelela wayo wukuthi ngithanda isintu nanokuhambela izindawo ezahlukene yikho okungenza ngigqoke kanje ngoba ngifuna ukwahluka kunabanye abantu.
Ngaphandle komculo, ikhona enye into oziphilisa ngayo?
Umculo yiyona nto engiphila ngayo. Zonke izinsuku zesonto ngihlale ngenza umculo. Ngihambela izindawo ngiyodlala noma ngibe sestudiyo ngenza amaculo amasha. Umculo uhlanganisa umhlaba yingakho ngiwuthanda. Kumanje nje ngimatasa ngenza kabusha ezinye zezingoma zabantu okubalwa kuzo nekaDJ Kent.
Kunjani ukusebenzisana nomuntu onjengoBlack Coffee njengoba ehlonishwa umhlaba wonke?
Kuyisibusiso njengoba engumuntu owenza izinto ezinkulu ekubeke eceleni ukuthi ukhubazekile kwazise usebenzisa isandla esisodwa. Lokhu kuyangisiza ngoba ngincela ulwazi kuye lokho okuba nomthelela ezingomeni zami.
Services


text:
NOKUBONGWA PHENYANE
UBAMBA uyayeka awazi nokuthi uzosikhiphela kuphi isidumbu sendodana yawo eshone ngemuva kokuvukwa isifo sokuwa ibhema ugwayi kwase kuthungeleka umbhede kwasha wonke umuzi umndeni wakwaMbuyane KwaMashu esigcemeni sakwa C.
Lo mndeni kumanje awukhanyise makhandlela ngenxa yokuthi kushe yonke into nokugcine ngokuthi uthathwe uyiswe ehholo lomphakathi lapho uqube khona okwesikhashana
UMnuz Sipho Mbokazi (44), kuthiwa ushe waphela kade kungakapheli nesikhathi esingakanani unina emdonse ngendlebe ngokuthi njengoba engumuntu ogulayo angabobhema uma elala ngoba kungenzeka kuthungeleke umlilo kushe umuzi.
Ngokusho kukanina uNkk Bekiwe Mbuyane (80), indodana yakhe ubehlala eyiluleka ngobungozi bokubhema ugwayi uma isilala.
Uthi lawo mazwi akhe akawagwinyanga ngemuva kwalokhu njengoba kwenzeke lokho abemxwayisa ngakho.
Uma echaza ngosizi olumvelele uthi sebelala indodana yakhe wayibona iwokhela ugwayi wayitshela ukuthi ayiphume phandle.
“Ngahamba ngangena ekamelweni lami ngamdonsa ngendlebe ukuthi angalokothi alale nalogwayi wakhe embhedeni. Ebusuku ngizwe ngomzukulu wami elokhu ekhwehlela ngingazi ukuthi yini ebidala lokho,” kusho uNksz Mbuyane.
Uthi ingane iqhubekile nokukhwehlela isimkhahlela kubonakala ukuthi khona okungayiphethe kahle kodwa ekugcineni wavuka wabona kukhanya indlu yonke ilangabi lomlilo.
“Ingane ibisingikhahlela ngaze ngavuka. Ngithe ngivula amehlo ngabona umlilo ususabalele yonke indlu. Ngivukile ngakhipha ingane ngaphindela endlini ngigaqa ngamadolo ngiyobheka yena undodana wami kodwa ngacabanga ukuthi uphumile wabaleka ngoba bekungaphenduli muntu,” kusho yena.
Uthe uze watshelwa ngomakhelwane ukuthi indodana yakhe ibingaphakathi endlini nathi uyasola ukuthi ivukwe kungufa kwayo yahluleka ukuphuma yasha.
UNkk Mbuyane ukhale kakhulu ngokuthi abazi nokuthi bazophumela kuphi njengoba umuzi ushe waphela nokuba bekhuluma yingenxa yekhansela lendawo abakuyo elibabhekile.
UMnuz Lucky Mdlalose ikhansela lakuyo leya ndawo lithe bazozama ngayo yonke indlela ukuthi bakwazi ukulungisa indlu ukuze umndeni ufihle ngoMgqibelo.
Services


text:
LUNGILE MAJOKA
IZOBUYA ngonyaka ozayo iVodacom Challenge emva kokuhoxiswa kwayo kulo nyaka ngenxa yokungabi nesikhathi esanele ngokuhlela lo mqhudelwano owasungulwa ngo-1999 ohlanganisa izinkunzi zaseSoweto, i-Orlando Pirates neKaizer Chiefs.
Izolo abagqugquzeli balo mqhudelwano iSAIL nabaxhasi iVodacom baqinisekise imibiko ekade yasabalala ethi abalandeli bazoyizwa ngendaba kulo nyaka iVodacom Challenge.
Umgqugquzeli wakwaSAIL, uJabu Mathibela, uthe ukungabi khona kwesikhathi esanele sokuhlela umqhudelwano yikhona okubenze bawuhoxise kulo nyaka.
“Isikhathi yisona esibe yinkinga kakhulu. Uma ukhumbula kahle mhlawumbe kusaphele izinyanga ezimbili iVodacom ivuselele ukuseka kwayo la maqembu (Pirates neChiefs). Besingafuni ukuxhamazela, yingakho sibone kungcono ukuthi siwumise kulo nyaka bese siqhubeka ngozayo,” kusho uMathibela.
Ukuqinisekisile ukuthi bebexoxa neNewcastle United edlala ku-English Premiership neTP Mazembe yaseDR Congo njengoba kulo nyaka bekulindeleke ukuthi umqhudelwano ubuyele emaqenjini amane esikhundleni samathathu.
“Ngokujwayelekile sike siqede izingxoxo namaqembu ngoNovemba wonyaka owandulela okuzodlalwa ngawo. Manje sesiqalile amalungiselelo onyaka ozayo. Sesixhumene nenkampani esisebenzisana nayo e-UK ukuthi isibhekele amaqembu.”
U-Enzo Scarcella, esinye sezikhulu zakwaVodacom uzwakalise ukuseseka isinqumo esithathwe abakwaSAIL wathembisa ukuthi kulindelwe umqhudelwano osezingeni eliphezulu ngo-2013.
Services


text:
Uhambe ngesudu yesele wawotawota umfanekiso wowayengumengameli wakuleli uDkt Nelson Mandela.
3 comments
Bekukuhle kudelile kugcagca iSilo ngempelasonto. Bheka izithombe
One comment
Ugwaze intombi wayibulala maqede wangenela nomkhwekazi wakhe ngommese.
3 comments
Sisasimeni esibucayi isaguga esishe nomjondolo waso.
Be the first to comment
Bakhale bemuka neye Mayoral Cup oThukela
Be the first to comment
Ugwetshwe iminyaka engu 20 owesifazane wase Ladysmith owathengela indoda yakhe eyabe iyiphoyisa izinkabi.
Be the first to comment
Kukhalwa ngomndeni okhuleke ngeketanga indodana yawo ephazamisekile emqondweni ngoba uthi iyingozi.
5 comments
Kubikwa ukuthi uyelulama esibhedlela unogada wemeya yaseMnambithi owadubula unkosikazi wakhe maqede isibhamu wasibhekisa ngakuyena.
One comment
Izinkundla zokuxhumana zinomthelela ongemuhle enkonzweni yasekameleni.
Be the first to comment
Uvalelwe ethoyilethi isonto lonke eboshwe izandla ngozankosi obesolwa ngokuba yisela.
Be the first to comment


text:
NQOBIZIZWE ZWANE
USABISA ngokumisa ukusebenza kwezinkampani elokishini eMlazi ku-ward 82 umphakathi owakhele lesi sigceme okhala ngekhansela olisola ngenkohlakalo.
Izolo bekunomhlangano oshubile ehhovisi lekhansela uMnuz Muziwenyanga Dladla obekulindeleke ukuba libe kuwona noSomlomo kaMasipala weTheku uMnuz Logie Naidoo kodwa bobabili bebengabonwa.
UNksz Thembisile Khuzwayo, osethimbeni elijutshwe wumphakathi ukuba lihambise izikhalo zalo kumasipala njengoba le wadi ingenalo ikomiti yize ayekhethwa ngo-Agasti 19, usole uDladla nabambize ngoMnuz Sfiso Dlamini ngokuba nesandla ekudayisweni kwezinye zezindlu zomxhaso kule ndawo.
Uthe kuzo zonke izinhlelo kule wadi kabaqashwa abantu ngendlela ecacile ubona sekusebenza abantu ongabazi bekhona abantu bendawo.
UMnuz Gida Luthuli naye osethimbeni elijutshwe wumphakathi uthe sekube nezikhathi lapho sebeke bazama khona ukuzifikela mathupha kuMnuz Dlamini osebenzisana nekhansela kodwa washushumbiswa yilo ikhansela babaleka.
Ethintwa uDladla izolo uziphikile izinsolo zokuthi kukhona okubheke eceleni akwenzayo wathi lokhu kwenziwa abantu abafuna ukuba amakhansela.
Ephawula ngezinsolo ezibuye zabekwa abanye besifazane abathi ubuye afune nocansi ukuze abasize uDladla uthe: “Ngingajabula uma engavela obala engangifuna ukulala naye ngamthembisa nomsebenzi noma onendlu esengiyidayisile.”
Okhulumela amaphoyisa KwaZulu-Natal, uCaptain Thulani Zwane, ukuqinisekisile ukuthi zikhona izinsongo zokusabisa eziphenywayo phakathi kwekhansela nomphakathi kodwa akekho oseboshiwe.
Services


text:
ZAKHELE XABA
KUPHELILE ukuqagela ngempi yesicoco sakuleli sewelterweight obese kunesikhathi engatholakali uphromotha wayo nosekwenze sahlala cishe unyaka wonke singaphethwe muntu.
Isolezwe lithole ukuthi uPat Molefe weRainbow Boxing Promotions (RBP) yaseGoli ugcine ezijubile ukuqhatha uTsiko Mulovhedzi waseLimpopo noBoitsepo “Gangster” Mandawe abanqobe izimpi zokuhlungela ese-SA welterweight.
Le mpi izokuba ngo-Agasti 3, eNasrec, eGoli. I-welterweight selokhu yashiywa nguChris “The Heat” Van Heerden ngoSepthemba 24 nyakenye emuva kokunqoba ese-IBO ehlula uKaizer Mabuza e-Emperors Palace.
Yize uMolefe ethi le mpi kade avuma ukuyiqhatha kodwa ngesonto eledlule uphromotha ojwayelekile kaMulovhedzi, u-Enoch Nxumalo, wakuqinisekisa ukuthi akekho osebathintile mayelana nokuqhatha le mpi. IBoxing South Africa (BSA) yakuqinisekisa lokhu, yathi uma kuze kuphela uJuni engekho uphromotha ovumelana nezinhlangothi zombili zabashayisibhakela, ukuyiphromotha kuzobangwa esidlangalaleni.
“Kuyiqiniso ukuthi izohlelwa yimina le mpi. Ngiqoke ukuyithatha ngoba bengivele senginalo usuku ebengihlose ukuqhatha izimpi ngalo,” kusho uMolefe okwake kwasuka isixakaxaka ebanga igama –iRainbow Boxing Promotions noGladys Tsenene wase-Eastern Cape naye osebenzisa elifanayo.
Ngesikhathi kungacaci ukuthi kwenzekani ngale mpi, umqeqeshi kaMandawe, uNick “Mthakathi” Durandt, wazidela amathambo kuBranco Milenkovic weBranco Sports Production ukuthi ayithathe. Nokho lo phromotha kuthiwa wavele wayiziba leyo nto ngoba engakholelwa emagalelweni kaMandawe.
“Angizikhethi izimpi mina. Ngiyithathe le mpi ngoba ngingakuboni okungalungile ngayo ngoba bonke abashayisibhakela bethu kufanele banikwe ithuba lokungena eringini futhi-ke nje lena ngeyesicoco,” kusho uMolefe.
UMulovhedzi, osekuphele unyaka engakufihli ukuthi usilangazelele isicoco, uthole leli thuba emuva kokuthathwa njengowinile ngoba uSicelo Mzobe engafikanga empini okwakufanele ibe seThekwini. UMandawe udlule kuMthobisi Buthelezi.
UMulovhedzi akaliyekanga ithuba lokungcofa uMandawe owaziwa ngokuzikhulumela.
“Ngiyezwa ukuthi uhlale ethi uzoziwinela kalula. Kukhulu okumlindile kwazise ngiziqeqesha ngokukhulu ukuzikhandla. Ngiyazi ukuthi emqondweni wakhe kukhona ukuthi ngiyivukane,” kusho uMulovhedzi.
Ngalo usuku lwekaMandawe noMulovhedzi, kuzophinde kutholane phezulu uCebo Ngema noLusanda “Schoolboy” Komanisi wase-East London.
Services


text:
Kushone 7 kugaselwa eNigeria
2013-02-08 12:16
Nairobi - Izigebengu ezihamba zifuna imfuyo zibulale cishe abantu abayisikhombisa ngoLwesihlanu eRift Valley okuyisifundazwe saseKenya esikhungethwe yizinkinga, kusho amaphoyisa.
"Kubulawe abantu abayisikhombisa ngesikhathi kugasela abahlaseli,” kusho umthombo wamaphoyisa, oqhube wathi lesi sigameko senzeke eKaptir, okuyisigodi esiseceleni ngasenyakatho yesifunda saseTurkana.
"Amaphoyisa okwamanje alwisana nezigilamkhuba ngethemba lokuthola imfuyo eyebiwe,” kusho isikhulu samaphoyisa aseKenya uDavid Kimaiyo etshela abe-AFP, nakuba engasiqinisekisanga isibalo sabashonile nabalimele.
Izohlakalo ezifuze lezi zishiya kubulewe abantu abaningi minyaka yonye kulesi sifunda.
NgoNovemba, oshayasibhamu enyakatho neKenya babulala amaphoyisa angaphezulu kuka-40 ngesikhathi ezama ukuthola abebi bemfuyo.
- Landela
IzindabaNews24 kuTwitter
- Sapa - AFP


text:
Kushiswe imoto yentatheli KwaMashu
2012-11-26 08:03
Durban - Amaphoyisa ahlulekile ukulawula izibhelu phakathi kwabalandeli beNational Freedom Party (NFP) neNkatha Freedom Party (IFP) KwaMashu, eThekwini, kusho umbiko.
Intatheli yeSapa uGiordano Stolley ulahlekelwe yimoto yakhe kulezi zidubedube.
Uthe alinganiselwa ku-100 amaphoyisa abesendaweni yesehlakalo, nalapho kuvinjelwe khona umholi weNFP uZanele KaMagwaza-Msibi ukuba angene esigcemeni sakwa-A kuleli lokishi.
Kuthiwa iqulu lamalungu e-IFP, ebeliphethe izinduku, amabhodlela nozizenze livimbe indlela.
Owamaphoyisa uColonel Vincent Mdunge uthi akukaboshwa muntu.
Okhulumela iNFP uNhlanhla Khubisa uthe: "Sihlaselwe ngamatshe kwalimala kabi izimoto."
Owe-IFP uMdu Nkosi uthe bayazwelana noStolley.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
LUNGI LANGA
UKUSEBENZA kwakhe kanzima sekuthela izithelo azibonayo umsunguli wephephandaba lomphakathi elisanda kuhlonishwa ngezindondo.
UNksz Masindi Mkhize (34) waKwaNyuswa owasungula iphephandaba EzaKwaZulu News akazisoli ngesinqumo asithatha eminyakeni emihlanu eyedlule sokuqala iphephandaba.
“Inhloso yami kwakungukusungula iphephandaba lomphakathi elizokhiqiza izindaba ezisezingeni elilingana nalezi eziphuma emaphephandabeni amakhulu,” kusho uNksz Mkhize.
Uthe wayefuna abantu bathole izindaba eziseqophelweni eliphezulu ngaphandle kokuzikhokhela.
Kungekudala leli phephandaba lihlomule izindondo ezintathu kuma-Media Development and Diversity Agency (MDDA) awards anonyaka abehlelwe ngokubambisana no-Sanlam.
Bahlomule ngendondo ye-Best Front Pages, iBest Columns neMedical and Health Reporting.
UNksz Mkhize uthe bayakujabulela lokhu ngoba kukhombisa ukuthi umsebenzi abawenzayo uyabonakala ngisho beyiphephandaba elincane.
Sebeyithola okwesibili iminyaka ilandelana le eye-Best Front Pages.
Yize kubukeka engathi konke kumnandi futhi kulula uma usuzimele, unephephandaba lakho, kodwa le ntokazi ithi akunjalo.
“Kunzima ukusungula bese uqhuba iphephandaba yingakho abanye beshiya phakathi. Kunezinto eziningi okumele ukhethe ukuphila ngaphandle kwazo ukuze uqikelele ukuthi liyaphumelela,” kuqhuba uNksz Mkhize.
Uthe kukaningi amaphephandaba esungulwa afadalale ngenxa yobulukhuni bokuwaqhuba. Inkinga enkulu ukuthi abantu abaqondi ukuthi ukusungula iphephandaba akusiyo indlela elula yokwenza imali, yingakho amanye egcina engaphumelelanga.
“Ukube ngibheka ukuthi ngingenisa imali ngezikhangiso bese ngijabulela ukungena kwayo, ngikhohlwe umkhiqizo okuyizindaba okufanele zivele ephepheni ngabe aliphumeleli,” kusho uNksz Mkhize.
Ubunzima obukhulu ababhekana nabo bengamaphephandaba omphakathi ukuthola uxhaso oluyizikhangiso ngoba amabhizinisi awazifaki izikhangiso eziningi kuwo.
Uthe yize izikhangiso zabo zibiza imali encane kodwa amabhizinisi asaqhubeka nokuzifaka emaphephandabeni amakhulu.
Uthe kuze kube ngcono iminyango kahulumeni ngoba kukhona izikhangiso abazitholayo kuyo.
Uncome inhlangano i-Mdda ngoxhaso abaluthola kuyo.
Iphephandaba, EzaKwaZulu News lanikwa leli gama ngoba wayehlose ukuthi lifundwe yisifundazwe sonke kepha okwamanje lisatholakala ezindaweni ezithile kulesi sifundazwe okubalwa kuzo iTheku, eNchanga, eMgungundlovu, KwaXimba nezinye. Kepha usazimisele ngokwenza leli phupho libe yimpumelelo njengamanje basezinhlelweni zokulifaka eColenso naseMnambithi.
Ukhuthaze abanesifiso sokuqala iphephandaba ukuthi babe nesibindi futhi bazimisele ngoba kulo mkhakha yikho okudingekayo.
Services


text:
Akube nokuthula uma sekuvotwa eZimbabwe - Ijaji
2013-01-14 16:40
Harare - INhloko yamaJaji eZimbabwe, isicele ukuthi ukhetho oluzobanjwa ezweni kulo nyaka, kube ngukhetho olungenazihibe futhi olungenalo udlame nokwesatshiswa kwabantu.
"Sizwakalisa izwi lethu kanye nalaba abathi akube nokhetho olukhululekile kungabi khona udlame,'' kusho uJaji uGodfrey Chidyausiku.
Kulindeleke ukuthi iZimbabwe iye okhethweni lukazwelonke, ngasekupheleni konyaka.
UMengameli uRobert Mugabe
uthi ukholwa wukuthi lolu khetho luzohlukanisa inhloko nesixhanti phakathi kwakhe nembangi yakhe uMorgan Tsvangirai.
Ukhetho lwango-2008, lwaphetha ngokuthi kube nodlame kwashona abantu okungenani abalinganiselwa ku-200, kwathi abaningi babaleka bashiya amakhaya.
Izingxoxo zokuzama ukuletha ukuthula, zanquma ukuthi iqembu elibusayo libambisane neqembu eliphikisayo.
UChidyausiku uthi banamathemba okuthi zizobancane izehlakalo eziphathelene nokhetho, ezizobikwa ezinkantolo, kulokhu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UButhelezi uphebeza 'eyomndeni' ku-IFP
2012-12-17 11:50
Ayanda Mdluli, The Witness
Pietermaritzburg - UMzamo Buthelezi, nokuqinisekiswe ukuthi nguye ozohola iNkatha Freedom Party uma sekufike isikhathi sokushintshwa kobuholi, uthe uyakholelwa ekuthobekeni uma ungumholi.
UButhelezi, 36, kuthiwa nguye ozothatha izintambo kuMangosuthu Buthelezi uma esehlaba ikhefu ekuholeni i-IFP.
Akukho okutheni okwaziwayo ngoButhelezi omusha kwezombusazwe nangaphandle kwe-IFP.
Lo mholi wezendabuko waseMbongombongweni, eZululand, unezinkolelo ezinqala zokuthi abaholi bezendabuko bangadlala indima ebalulekile ekufukuleni imiphakathi yasemaphandleni.
Uthi ufuna ukuvikela izidingo zabesifazane njengoba beneqhaza kwezolimo emakhaya.
Uthi kubalulekile nokuthi ahlonishwe amakhosi nabaholi bezomdabu abangabesifazane kulona lonke leli.
UButhelezi omdala ukhethwe ngaphandle kokuphikiswa ngoMgqibelo ukuba aqhubeke nokuhola i-IFP enkomfeni yokuqokwa kobuholi ebisoLundi.
UButhelezi omusha ube esehlaba labo abathi ukhethwe ngoba eyisihlobo noMntwana wakwaPhindangene, kodwa wathi abahlobene kepha kufana izibongo nje kuphela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Kubulawe odubule abantu enkantolo
2013-01-22 07:20
Manila - Owesilisa waseCanada obebhekene necala lokuphatha isibhamu esingekho emthethweni uvulele ngenhlamvu enkantolo ePhilippines, kwashona abantu ababili kwalimala nomshushisi ngaphambi kokuthi amaphoyisa ambulale, kusho izikhulu.
Umsolwa uJohn H. Pope, ubevele enkantolo esenkabeni yedolobha iCebu, nalapho ebehekene khona namacala, ngesikhathi ehosha isibhamu edubula ummeli nalowo obemvulele icala, kusho amaphoyisa.
Ube esedubula umshushisi ahlangane naye ebhilidini, kusho okhulumela amaphoyisa aseCebu uMariano Natuel.
UMqondisi wamaphoyisa esifundeni uMarcelo Garbo uthe uPope usishaye indiva isicelo sokuba azinikele waphinde wazama nokudubula amaphoyisa.
- Landela
IzindabaNews24 kuTwitter
- Sapa - AP


text:
I-Uganda izophasisa umthetho omelene nezitabane
2012-11-12 14:01
Kampala - Lowo ongusomlomo ePhalamende lase-Uganda uthe kulindeleke ukuthi kuphasiswe umthetho omelene nabathandana bengabobulili obufanayo ngaphambi kokuphela konyaka, yize lokhu kuthole ukugxekwa ngamazwe omhlaba.
USomlomo uRebecca Kadaga utshele abe-Associated Press ngoMsombuluko ukuthi lo mthetho, nowawuthi kumele babulawe abatholakala bethandana nababobulili obufanayo, uzophasiswa ngenxa yokuthi iningi labantu base-Uganda "bayawufuna".
UKadaga uthe izishoshovu zithe la bantu balolu hlobo "bayingozi" kanti lo mthetho kumele uphasiswe "njengesipho sikaKhisimusi".
UPepe Julian Onziema, noyisishoshovu sabathandana bengabobulili obufanayo e-Uganda, uthe kuyabakhathaza kakhulu lokho.
UMengameli waseMelika uBarack Obama ungomunye wabahlaba lo mthethosivivinywa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
SIHLE MKHIZE
UMATASATASA umculi ophinde abe ngumlingisi kuleli okuyimanje ushutha iDocumentary ngempilo yakhe kusukela ebuncaneni bakhe kuze kube yimanje ezobizwa ngeThe Diary Of Tina Mkwaiwa.
UTina “Diva” Mkwaiwa osanda kuthola ithuba lokushaya ibuya kwiRythm City kwi-etv uthe kuvame ukuthi kukhunjulwe imisebenzi yabantu sebekobandayo kodwa yena uthe kumele kushintshe lokho.
Njengamanje uthe sebeshuthe iziqephu ezingu-5 kanti kubhekwe ukuthi zibe ngu-26 uma sezizonke. UJulayi yinyanga okulindelwe ukuthi kuphothulwe ngayo lo msebenzi.
“Lokhu ngikwenza ngenhloso yokugqugquzela ngiphinde ngifundise ngobunzima bempilo nakho konke osekungivelele kusukela ebuncaneni bami. Iyangikhathaza indaba yokuthi kuqala manje ukuthi kubonakale amagalelo amaciko okubalwa uLebo Mathosa noBrenda Fassie ngoba sebeshonile. Phakathi kwezinto ezizobe zifundisa kule documentary kubalwa nendaba yokonga imali njengoba sekuyinsakavukela umchilo wesidwaba ukushona kwabaculi bengenalutho,” usho kanje.
Izindawo azoshuthela kuzona kubalwa eMalinda, e-Eastern Cape, kudlulelwe eBergville, KwaZulu-Natal, nokuyilapho uyise edabuka khona nezinye izindawo.
Izoveza nasesikoleni lapho ayefunda khona kumabanga aphezulu kudlulelwe naseTshwane University of Technology (TUT) lapho ayenza khona izifundo zobuciko kanti nokuzama kwakhe ukungena emculweni kuzovezwa kule documentary.
Esikoleni kuzovela nokuthi ubecula aphinde adanse nokuyizinkomba zokuthi akwenza manje kuyinto vele esegazini lakhe njengoba ekuwo umkhakha wezokungcebeleka.
UProsper Mkwaiwa oyimenenja yalo mculi osanda kukhipha i-albhamu esihloko sithi The Diva Is On Top aphinde angamele inkampani ebizwa ngeProtina Entertainment ngokuhlanganyela noTina uthe akukho abakushiya ngaphandle. Ubale nokuthi kushuthwa neziqephu zalapho esuke enandisa khona uDiva.
“Kuma documentary amaningi labo okusuke kubhalwe ngabo abalitholi ithuba lokusho ukuthi kuyiqiniso noma cha lokho abasuke bekuqopha. Kulokhu uTina uzobe ehlangene nabadidiyeli nokuzo-kwenza ukuthi kungabi bikho ukuphazama,” kusho uProsper.
Uphethe ngokuthi babheke ukuthi le documentary uma sebeyiphothulile ikhonjiswe kwaSABC noma kuMzansi Magic.
Services


text:
Ufuna izimpendulo umndeni wesosha elishonile
2013-01-18 12:02
Durban - Phezu kokuthi isosha lakuleli elinesifo sokuwa lase linyamalele izinsuku eziyisishiyagalombili, amaphoyisa abengakaze aziswe kwaze kwaba kutholakala isidumbu ezimobeni eziseZululand, endaweni eqhele ngo-7km nenkambu.
Umndeni kamufi uwotha ubomvu uthi ufuna incazelo ngalokhu, kusho umbiko weDaily News.
UCorporal Mhlonipheni Tobias Zulu,
39, woMkhonto weSizwe (MK) Veteran, wanyamalala mhlaka-6 kuyona le nyanga, ngezithuba zawo-03:00, ngemuva kokuthi ethole imvume yokuthi aphume enkambini eseMtubatuba.
Umshana kaZulu, uPhumzile Gebashe, utshele iphephandaba wathi umndeni aweneme neze ngokwenza kweSA National Defence
Force (SANDF).
UGebashe uthe uZulu wanyamalala ekade engaphathekile kahle, uthi wabe ekade elashwa enkambini.
“Wayefakelwa amanzi emzimbeni, wase ededelwa ukuthi ayophumula endlini yakhe. Kukholakala ukuthi wahamba wabika ukuthi kunabantu abamhubhayo abafuna ukumbulala," kuchaza umshana.
Umndeni uthi wezwa ukuthi kunomyalelo owaphuma ngaphakathi kwesinye sezikhulu sithi kumele uZulu angashiywa yedwa ngoba akaphilile kahle.
Isitatimende esikhishwe ngokhulumela i-SANDF uBrigadier-General Xolani Mabanga, uqinisekisile ukuthi uZulu uke wagula nokho wakuchitha ukuthi umbutho awenzanga lutho ukuzama ukumthola ngesikhathi enyamalele.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
INTATHELI YESOLEZWE
OMAKHELWANE baphume bama izixongololo bebukela ithimba loKlebe elibizwa nge-Anti-Corruption Task Team lishaqa izimoto zikanokusho zomndeni waseThekwini oyizinjinga ezithathwe emzini wazo eLa Lucia izolo ekuseni.
Umndeni wakwaMpisane ongomacaphuna kusale eThekwini usale nezimoto ezimbili kuphela izolo emuva kokudlelwa inqwaba yezimoto, indlu, nempahla yasendlini ngabethimba ngamaphoyisa ashaqe izimoto ezingu-62 sekuhlangene nezomsebenzi.
Intengo yomuzi ilinganiselwa ku-R80 million.
Phakathi kwezimoto ezithathiwe kubalwa i-Ferrari, ama-Rolls Royce amabili, ama-Porshe amabili , yi-Maserati, yi-Hummer ne-Dodge Ram ezithuthwe ngamaloli abeshaye ujenga ngaphandle komuzi wabo.
Intengo yezimoto ezishaqwe kwaMpisane ilinganiselwa ku-R25 million. Abantu abahamba ngalezi zimoto eNingizimu Afrika bayabalwa ngoba zibiza izigidi kanti noma uzithenga ufaka i-oda bese ulinda isikhathi esithile futhi nentengo yazo awukwazi ukutshelwa yona ungakalifaki i-oda lokwenza isiqiniseko sokuthi imoto uyayithenga.
IMaserati nje ibiza R3.5 million neFerrari ibiza kusuka ku R2.9 kuya ku-R3.9 million.
Lezi zimoto ngezikaMnuz Sbu Mpisane nenkosikazi yakhe, uShauwn, abangabanikazi benkampani eyenza imisebenzi eyehlukene iZikhulise Cleaning Maintenance and Transport CC.
Izimoto ezithathiwe zizogcinwa endaweni okubekwa kuyo izimoto enkampanini i-Ian Wyles Auctioneers. Ukushaqwa kwezimoto zakwaMpisane kudale amabongo komakhelwane nalabo abebedlula ngezimoto bebukela kuthathwa izimpahla abanye bebuzana ukuthi ngabe seziyathathwa futhi njengasekuqaleni.
Incwadi egunyaza ukuba kudliwe izimpahla zakwaMpisane ikhishwe yijaji leNkantolo eNkulu yaseMgungundlovu emva kophenyo olunzulu olwenziwe ngoKlebe mayelana nezinsolo zokuthi iZikhulise yasebenzisa imininingwane engekho emthethweni ngesikhathi ifaka amaphepha enhlanganweni yosonkontileka, i-Construction Industry Development Board (CIDB) ukuze kuvuleke iminyango yamathenda.
Ukwemukelwa kwemininingwane eyalethwa ngabakwaMpisane kule nhlangano kwadala ukuba bathole amathenda abalelwa ku-R140 million eminyangweni kahulumeni.
Incwadi yenkantolo igunyaza ukuba kudliwe impahla ebiza le mali yingakho kudliwe ngisho impahla yasendlini ngesikhathi kutheleka abe-Asset Forfeiture Unit.
Uma icala libalahla yonke le mpahla ingawela ezandleni zombuso. nakuba isinqumo sokuba kuthathwe izimpahla sikhishwe busululu emahhovisi eJaji, uMnuz Nkosinathi Chili kodwa uMpisane ubesebalinde esangweni lakwakhe abomthetho ngesikhathi betheleka ngabo-6 ekuseni izolo. UNkk Mpisane yena uhambe waziyela emsebenzini njengejwayelo kwasala ubaba wekhaya egade abebeqoqa izimpahla zakwakhe.
Abaphenyi abangene ngaphakathi emzini kaMpisane bebebabaza ubuhle bawo ngaphakathi besho nokusho ukuthi kunamakamelo amabili agcwele izicathulo zikaNkk Mpisane ezithe shaye emashalofini ambethe ubonda.
UNkk Mpisane uvela namuhla eNkantolo mayelana namacala athinta umkhonyovu wamathenda akhishwa iminyango ehlukene kahulumeni.
Services


text:
Utholakale KwaMashu obethunjiwe
2012-10-03 10:01
Durban - Kuthele izithelo ezinhle ukusebenzisana phakathi kwamaphoyisa namalungu omphakathi waseDurban North, ngesikhathi kuthungathwa owesifazane obethunjwe ngabaduni, ngoLwesibili, kubika iNewswatch.
Udaba lukaDorothy Carlyle, kukhulunywe ngalo kakhulu ezinkundleni zokuxhumana.
Amaphoyisa agcine ebopha abantu abathathu.
UCarlyle, 60, uhlaselwe ngabathumbi ekade behlomile eseCadogan Drive, ngezithuba zawo-14:30.
Bamthathe bahamba naye ngesikhathi bemduna imoto, amaphoyisa akwazile ukulandela umkhondo, owakhombe eNewlands East.
UCarlyle utholakale evalelwe ebhuthini yemoto, esigcemeni sakwa-M, Kwamashu, utholakale ngezithuba zawo-23:00.
Ikhansela laseDurban North uDean Macpherson, uthe uCarlyle ungeniswe esibhedlela.
"Ubeshayiwe futhi ethukile," kusho ikhansela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
AMADODA avame ukugqoka amajini awabambayo azibeka engcupheni yokulimala ezithweni zangasese ngoba la majini ahlala kuzo athi ne.
Iningi lamadoda okubalwa kuwo abalingisi abadumile sebekhonze ukugqoka amajini ampintshanayo ngoba ahambisana nemfashini. Lama jini abizwa abizwa ngama-skinny jeans. Lokhu kuthiwa kungabadalela izinkinga esithweni sangasese.
Ungoti wezempilo, uDkt Hilary Jones wenza uhlelo oluxwayisa abantu besilisa ngobungozi bokugqoka amaji-ni abampintsha kakhulu.
“Sengibone abesilisa abaningi besonteke isitho sangasese ngenxa yokugqoka amajini abampintsha kakhulu,” kusho uJones.
Ukhuthaze abantu besilisa ukuthi baqikelele ukuthi kunesikhala esanele esisalayo emabhulukweni abawathengayo.
Uthe amajini abampintshayo angaholela ekutheni babe nezifo ezingavimba imigudu ehamba umchamo kwehlise nezinga lobudoda babo.
“Ukugqoka izingubo ezikubambayo isikhathi eside kungaholela ekutheni kucindezeleke ingxenye yomzimba ethwala umchamo,” kusho uJones.
Ucwaningo lwaseBritain luveze ukuthi owesilisa oyedwa kwabangu-10 baba nezinkinga uma bekade begqoke amajini abampintshayo.
Ungxenye yabo iveze ukuthi izwa ubuhlungu ngasesithweni sangasese kanti enye ithe iba nezinkinga zomchamo kanti oyedwa kwabahlanu ukhala ngokusonteka kwesitho sangasese.
Ukusonteka kudalwa ukunqamuka kokuhamba kwegazi nokuholela ekutheni kudingeke ukuthi bahlinzwe.
Iningi lalabo abagqoka la mabhulu-kwe likwenza ngoba lifuna ukuba sesitayele-ni. Bathe bawagqoka ngisho sebezwa ukuthi awabaphathi kahle uma bekade bewagqokile.
– Intatheli yeSolezwe
Services


text:
2014-08-30 08:03
Abatakuli eNicaragua bakwazile ukuhlenga bonke bavukuzi abangu-20 besaphila kulandela ukuvaleleka emathunjini omhlaba isikhathi esingaphezu kwamahora abangu-24.
2014-08-29 17:35
Amaphoyisa aseBrithani nawaseFrance aqalise uphenyo olunzulu ngemizamo yokuthola umfanyana ogula kakhulu othathwe ngabazali bakhe esibhedlela.
2014-08-29 16:00
Amasosha asePakistan asekwazile ukuthola isifundiswa esiqavile ebesithunjwe yiqembu leTaliban iminyaka emine enyakatho-ntshonalanga yezwe.
2014-08-29 13:30
Uzohambela amathuna amaqhawe omzabalazo angcwatshwa eRussia uMengameli Jacob Zuma njengoba esohambeni lwesonto kuleli lizwe, kusho umbiko.
2014-08-29 11:35
Inhlangano yamalungelo abenza amafilimu ocansi isicele ukuba kumiswe nse ukuqoshwa kwala mafilimu kulo mkhakha kulandela ukutholakala kone-HIV.
2014-08-29 08:54
Kushone okungenani umvukuzi oyedwa ngesikhathi bewelwa ngumhlabathi bengaphakathi emayini eNicaragua, kanti kubikwa ukuthi abangu-25 basavaleleke emathunjini omhlaba.
2014-08-28 16:02
Sekuboshwe izelamani zaseGeorgia, eMelika, ngemuva kwemibiko ethi zibanjwe zenza ucansi kwisigadla sikagandaganda obupake emagcekeni esonto.
2014-08-28 13:33
UMengameli wase-Ukraine uPetro Poroshenko usekhansele uhambo lwakhe lwaseTurkey ngemuva kokusola ukuthi iRussia inkemise amasosha ayo empumalanga yezwe.
2014-08-28 11:32
Inkantolo eseningizimu naseNdiya, eKerala, isuxazulule impikiswano phakathi kwabantu besifazane ababili odabeni lokuthi ngekabani inkomo ngemuva kokwenza ulibofuzo.
2014-08-28 07:16
Abantu base-Uruguay abafuna ukutshala insangu sebengakwazi ukuyitshala ngokukhululeka uma bebhalisa ngokusemthethweni kuhulumeni, kusho umbiko.
2014-08-27 16:07
Intombazanyana idubule yabulala uthisha ofundisa ukudubula e-Arizona, eMelika ngesikhathi ezama ukuyikhombisa ukuthi sisetshenziswa kanjani isibhamu esizishintshayo.
2014-08-27 13:35
Intombazanyana ihlengwe ngabalimi ensimini thizeni eNdiya ngemuva kokugqitshwa iphila ngu-anti nomalume wayo, kusho umbiko wabezindaba.
2014-08-27 12:32
Abantu besifazane abadla ama-noodles, noma yikabili ngesonto, bangazithola besenkingeni uokuhlaselwa yi-High High, nezinye izifo eziningi.


text:
FANELESIBONGE BENGU
UMCULI wakuleli odume ngokugqoka izigqebhe esiteji nodansa ngendlela eshukumisa igazi kwabesilisa, uChomee, uthweswe iDiploma ye-Media Studies, e-University of Johannesburg.
UThulisile “Chomee” Madihlaba (25) uthole lezi ziqu ngoMsombuluko emcimbini wokuthweswa kweziqu kwabafundi bakule nyuvesi.
Umphathi we-999 Music, isitebela aqopha kuso umculi wodumo lwengoma ethi Jiva Sexy, u-Arthur Mafokate, ubongele uChomee ngokuphumelela kwakhe.
“Kuyajabulisa ukubona abantu abasha bephumelela, kungaba sebhizinisini, ezifundweni zabo, emisebenzini nanoma yini abayenzayo,” kusho u-Arthur.
Kuyaziwa ukuthi u-Arthur usikhonzile isikole njengoba kwake kwabikwa ukuthi indodana yakhe, u-Arthur Jnr odume ngo-DJ AJ, ngaphambi kokuthi angene emculweni wathi akaphothule u-matric. Kuthiwa u-AJ waziphasa ngamalengiso izifundo zakhe kanti kumanje une-albhamu ye-house asanda kuyikhipha.
U-Arthur uthe ngeke abagxeke abaculi abangafundile ngoba lokho kungukuthanda kwabo.
“Ngeke ngisho ukuthi bayabheda abangayi esikoleni ngoba mhlawumbe basetshenzelwa yithalente labo futhi bayakwazi ukuphila,” kusho yena.
Eminye imibiko ithe uChomee uzoqhuba izifundo zakhe enze i-Honours.
UChomee akusiye yedwa umculi osanda kuphumelela kwezemfundo njengoba nomculi waseThekwini, uZakhele “Zakes Bantwini” Madide, muva nje eveze enkundleni yezokuxhumana nge-internet, iTwitter, ukuthi uphumelele izifundo zakhe kwezoMculo azothweswa iziqu zazo ngonyaka ozayo.
Nenkakha uSipho “Hot Stix” Mabuse usanda kuphumelela uMatric wathi usezokwenza izifundo ze-Anthropology.
Services


text:
Kuzoliwa nokuvalwa kwezikole eW Cape
2012-11-21 10:00
Cape Town - Zonke izikole ezingu-20 zaseWestern Cape ezizovalwa thaqa wuMnyango wezeMfundo esifundazweni, seziyise udaba lokuvalwa kwazo enkantolo, ngenhloso yokuphikisa isinyathelo soMnyango, kusho iphephandaba iCapa Times ngoLwesithathu.
Izikole zifuna iNkantolo eNkulu eWestern Cape ivimbele uMnyango wezeMfundo, bese kucwaningisiswa ngalolu daba.
Ukuhanjiswa koMnyango enkantolo kuhlanganiswe ngabaqhuba umkhankaso obizwa ngeSave Our Schools Campaign, abanobudlelwano ne-African National Congress.
Kulindeleke lolu daba lulalelwe yinkantolo mhlaka-30 Novemba.
UNgqongqoshe woMnyango wezeMfundo esifundazweni uDonald Grant, wamemezela ngokuvalwa thaqa kwalezi zikole ngenyanga eyedlule, ethi isinyathelo sithathwe kulandela izizathu eziningi ezihlanganisa nokushoda kwabafundi kwezinye zazo.
Umkhulumeli kangqongqoshe uBronagh Casey, utshele iphephandaba wathi ngeke sibuyekezwe isinqumo sokuvala izikole.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
KUVELE ukuthi iqembu laseJapan ‘liyalelwe’ ukuthi lidlale ngokulingana ngesikhathi libambana ngo 0-0 neBanyana Banyana emdlalweni wokugcina kaGroup F kuma-Olympics aseLondon.
Imibiko yayizolo icaphune omunye umdlali weJapan eveza ukuthi batsheliwe ukuthi abadlalele iphuzu ukuze bagcine beqede endaweni yesibili kuleli qoqo khona bengeke basuke eCardiff lapho bekudlalelwa khona.
“Umqeqeshi usitshele ukuthi ufuna siqhubeke nokuhlala eCardiff ngokuqeda endaweni yesibili eqoqweni lethu. Bengazi ukuthi bayayithola imininingwane ngobekuqhubeka komunye umdlalo phakathi kweSweden neCanada,” kusho umdlali walabo mpetha bomhlaba, u-Azusa Iwashimizu.
Komunye umdlalo bekubhekene iSweden ebambane ngo 2-2 neCanada, okusho ukuthi iJapan izodlala neBrazil eqede endaweni yesibili kuGroup E kuma-quarterfinal kusasa.
Ngasohlangothini lweBanyana umqeqeshi uJoseph Mkhonza uthe imidlalo yama-Olympics ibanikeze ithuba lokufunda.
“Lokhu kubeka ikusasa lethu endaweni enhle. Ukudlala kuma-Olympics kuyingqophamlando.
“Baningi abadlali bebhola abafisayo ukufika kuwona kodwa bambalwa abathola lelo thuba,” kusho uMkhonza okulindeleke ukuthi batheleke kuleli namuhla ekuseni.
Umdlali wasesiswini uKylie-Ann Louw uthe basebenze kanzima ukufika kuma-Olympics njengoba bebefuna ukuziveza ukuthi bangabhekana namaqembu asezingeni eliphezulu.
* Khonamanjalo izolo uChad le Clos ubematasa njengoba ebehlungela ukungena kuma-semi final e-200m medley agcine engene kuwona ngokuqopha u-1.59.45.
Lo mbhukudi ugile izimanga ewina indondo yegolide eshiya uMichael Phelps ku-200m butterfly ngoLwesibili ebusuku.
Imidlalo yokuhlungela owamanqamu we-200m medley ibisebusuku izolo kanti uma ephumelele kungenzeka namuhla ebusuku aphinde abhekane noPhelps.
Services


text:
SIZWE BLOSE
ABANTU baseNewtown A eNanda bakhombisile ukuthi babomele ubumnandi begcwala bechichima eThemba Lounge ngesikhathi ivulwa ngokusemthethweni ngempelasonto.
Le ndawo ibivele ikhona kodwa abaphathi bayo bathembise ukuyibeka esicongweni manje.
“Phambilini beyiphethwe ubaba kodwa manje useyidlulisele kimina. Ngizimisele ngokulanda bonke abaculi ukuthi bazojabulisa abantu bakule ndawo,” kusho uSipho Zondi osengumphathi omusha wayo.
KoDJ abebenandisa ivulwa, iningi labo elakhona endaweni kanti bekunoDJ Sjerere weVibe FM noMaku ovamise ukuzwakala kuKhozi FM njalo ngoLwesihlanu.
USipho uthe uyazi ukuthi iningi labantu indawo yaseNanda belikade lilokhu liyihlanganisa nezenzo zobugebengu wathi kodwa lokhu kuzoshintsha ngoba indawo yakhe izokwenza abantu bazane futhi bavikelane uma kunezimo zokugebengana ngoba phela bazobe sebazana.
Services


text:
SIZWE BLOSE
KUZOGUGA iphakethe kubathandi bobumnandi kulo nyaka njengoba ephezulu amanani okungena emicimbini ehambisana nomjaho i-Vodacom Durban July.
Abantu abajwayele ukungena ngo-R50 eMax’s Lifestyle, eMlazi, kuzomele bakhohlwe kulokhu njengoba indawo ehlala izicukuthwane esesitezi izobe ibiza u-R800, ingxenye ephansi ibize u-R300, bese kuthi indawo eba nesiteji esemgwaqweni izobiza uR-100.
Ethintwa uMax Mqadi ongumnikazi wale ndawo ngalamanani amba eqolo uthe, ayikho into ehlukile ngawo.
“Amanani ezinto ayashintsha uma kunemicimbi efuze le eyeVodacom Durban July, izivakashi zisuke zikhona zizimisele ngokuchitha imali. Ngikhuluma nawe nje i-SABC 2 seyiwathengile amathikithi ezicukuthwane angu-200. Le ndawo yomtakabani ihlala abantu abangu-450, baningi abasaqhube-ka nokuwathenga,” kusho uMax egcizelela ekutheni lo R800 awuyilutho uma ufuna ukujabula.
Uthe iqiniso ukuthi uma uqhamuka nenani uyabheka ukuthi abantu bayifuna kangakanani leyonto, nawe besewubiza ngakho ukuthi into idingeka kangakanani.
UMax uthe yisikhathi sokwenza imali lesi kubantu abahlala ngaseMax’s Lifestyle.
“Abantu abangene emgwaqweni balawule isiminyaminya, omakhelwane bapakise izimoto nokunye abangakwenza ukuze bathole imali,” kusho uMax.
Uthe ngeSonto kwaMax kuzobe kunandisa uBlackcoffee, MiCasa, Pro, Tira, Sphectacula, Naves, Big NUZ, Vuuh, Manace, Riot noBongz.
Eceleni kwakwaMax zizobe ziwa nakhona eYadini, khona kuzobe kuboshelwe abaculi baseKalawa Jazzmee.
UJabulani ‘Mjay’ Zama waseYadini uthe yena uzokuba nomcimbi omkhulu ngoMgqibelo ngoJulayi 7. “Kuzongenwa ngo-R50 kuthi izicukuthwane zingene ngo-R100,” kusho uMjay.
Uthe kuzokuba khona bonke abaculi baseKalawa okubalwa uProfessor, Oskido, Dr Malinga, Bobsta, Vetkoek vs Mahoota nabanye.
Uphethe ngokuthi abantu abeze eYadini ngoLwesihlanu kuzoba nePre-Party ehambisana noDJ abaphezulu okungabalwa kubona u-Euphonik, Merlon, Feel the Music nabanye.
Services


text:
ABASHAYELI maduze bangase baphoqeleke ukuthi babhalise izincwadi zokushayela ngaphansi komthetho we-Rica osebenza kakhulu kumaselula.
Lokhu ngezinye zeziphakamiso ezenziwe kwiNational Road Traffic Law osanda kufakwa ebhukwini likahulumeni lemithetho iGovernment Gazette.
Lokhu kubikwe yiphephandaba lesibhunu laseGoli i-Beeld. Ngokwalo mthetho abashayeli bazonikezwa izinyanga ezingu-12 zokuba babhalise amagama abo aphelele, izinombo ze-ID kuhlanganisa nosuku lokuzalwa esikhungweni esikhipha amalayisensi.
Okunye okuzoba sebemqoka uma lo mthetho ugcina uchitshiyelwe ukuthi umshayeli azise isikhungo samalayisensi ngekheli lakhe ezinsukwini ezingu-21 uma eselishintshile.
Abashayeli bezimoto esezineminyaka engaphezulu kwewu-10 bazophoqeka ukuthi bahambise izimoto zabo esikhungweni esihlola ukuthi zisesimeni esifanele yini njalo ngemuva kweminyaka emibili.
Okunye, izimoto esezesulwe yizinkampani zemishwalense ngeke zisavunyelwa ukuphinde zisetshenziswe.
Services


text:
Kuboshwe iphoyisa mbumbulu eN West
2013-01-01 12:01
Johannesburg - Lishone emini kumgulukudu obugqoke umfaniswano wamaphoyisa uwushaye waphelela, ngesikhathi ubanjwa ngamphoyisa angampela.
Amaphoyisa aseNorth West athi lona weba isibhamu sephoyisa nomfaniswano.
Okhulumela amaphoyisa uCaptain Aafie Botma uthi ngasekupheleni konyaka, iphoyisa laphucwa umfaniswano nesibhamu somsebenzi, lisemzini walo e-Ikageng.
Amalungu omphakathi abikela amaphoyisa ngalesi sigilamkhuba esizenza iphoyisa, sibe sesiboshwa ngoMsombuluko.
"Ubanjwe nemifaniswano yamaphoyisa emibili, nesibhamu," kusho uBotma.
Umsolwa uzovela ngaphambi kwenkantolo ngoLwesithathu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
I-KZN icela usizo kulandela izimvula
2012-12-13 07:50
Durban - Uhulumeni waKwaZulu-Natal uzocela okazwelonke ukuba uhlonze njengendawo yenhlekelele izindawo ezikhahlamezeke kakhulu esifundazweni ngesikhathi kuhlasele izimvula.
Okhulumela uMnyango wezokuBusa ngokuBambisana uLennox Mabaso
uthe uhulumeni wesifundazwe uzocela usizo kokazwelonke.
Selimi ku-14 inani labashonile esifundazweni, njengoba kubikwa abanye abane abashone eDassenhoek.
UMabaso uthe kusenzima okwamanje ukuqagula umonakalo odalwe yizimvula ezinamandla, izikhukhula nesichotho.
“EMnambithi kukodwa kucekeleke phansi imizi engu-3 500 ngesikhathi kuhlasela isichotho,” esho.
Izindawo ezithinteke kakhulu iseMnambithi, ogwini oluseningizimu nesifundazwe naseThekwini.
Bangaphezu kuka-30 abantu abashonile kulona lonke leli ngenxa yalezi zimvula.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
ABADAYISI bezimoto esidlangalaleni ka Burchmores bathi basaqhubeka nokwakha igama labo ekudayiseni izimoto nakuba sebaziwa.
Le nkampani yaqala ukudayisa izimoto ngalolu hlobo kusukela ngo 1911, kanti namanje kuseyiyo inkampani enkulu edayisa izimoto ezingamasekeni esidlangalaleni.
IBurchmores okuyinkampani engaphansi kwe-McCarthy, okungesinye sezigaba ze-Bidvest isidayise izimoto ezingaphezu kuka 800 000, kanti isaqhubeka nokudlondlobala.
Isikhulu sale nkampani uDarryl Jacobson uthi nakuba ukudayisa izimoto esidlangalaleni kuseyikho okuhamba phambili, kodwa indlela abaqhuba ngayo ibhizinisi isishintshile. “Ngesikhathi inkampani iqala yayigxile kakhulu ekudayiseni izimoto, kungekho okunye ekwenzayo. Yingakho nje yayibizwa ngokuthi iBurchmore’s Car Auctions. Ngokuhamba kwesikhathi sibonile ukuthi amakhasimende ethu afuna okungaphezulu, abanye babefuna ukuthenga ngqo izimoto esidlangalaleni, abanye befuna ukushintsha izimoto zabo bathenge ezinye, kanti abanye babefuna ukuthola imishwalensi, usizo lwezimali nama-warrant,” kuchaza uJacobson.
Uthi kungalesi sikhathi lapho bashintsha khona igama lenkampani yabe isibizwa ngokuthi yi-Burchmore’s Wholesale to the Public okuyigama elashintshwa eminyakeni emihlanu edlule.
UJacobson uthi leli bhizinisi lakhelwe phezu kwezinto ezimbili okuwukwenza impilo yabantu ibe lula nokubhekelela isimo semali sezinto abazidayisayo.
Ngokusho kwakhe ukubekwa kwentengo yezimoto kwa-Burchmores akunayo imigomo ngoba uthi intengo kuseyinto enkulu kubathengi.
Uthi izimoto zabo ziba nentengo esuke imoto idayiswa ngayo kanti nentengo yabo isuke ihamba kanjalo ukuze abathengi babone ukuthi abathengi ingulube isesakeni.
Abantu abathenga izimoto kwa- Burchmores bazibeka ethubeni lokuthi bakwazi ukufaka izicelo zokutsheleka izimali ngaphakathi, ukucaciseleka ngama-warranty nokunye okungenza impilo yabo ibe lula.
Services